url: =Etteh huai Ruth’ cihtakna – Samuel Soe Lwin – Zomi Agape Church Inc\nEtteh huai Ruth’ cihtakna – Samuel Soe Lwin\nZomi Agape Church Inc > Zomi Agape Church Blog > Agape Digest > AD04 > Etteh huai Ruth’ cihtakna – Samuel Soe Lwin\nMarch 14, 2022 by Super Admin AD04, Agape Digest, Numei\nA cihtak mahmahna\nRuth le Naomi kikala om cihtakna pan sin ding lak theih ding tampi om hi. Amah pen Moab numei khat hi-in Israelte khat tawh a kiteeng ahi hi. Moab gamah a omkhop lai pekin a pasal le a teekpa in sih san hi. Tua ciangin a teeknu a gam a lei ah a ciah kik ding hun ciangin a mipihte kiangah a khawl ding ngakpi takin ahanthawn hi. A diakdiakin Naomi in Ruth adingin a mah pen bangmah ahih loh lam, le Judah gam tung mah leh uh zong lamet ding bang mah a om loh lam kiciantakin a gen hi.\nSiang takin a khentel theihnu\nNaomi in bangbang a cih hangin, Ruth in Judah gam ah zuihkhuan a piakna ding le Moab gam ah a nusiat lohna dingin a ngen hi. Adiakin “Ahih hangin Ruth in, “Nang kong nusiat nading ahi a, nang zuihna panin ka ciahkik nading ahi zongin hong cici nawn kei in; bang hang hiam cih leh na paina-ah ka pai ding a, na giahna-ah ka giak ding hi. Na mite keima mite hi ding a, na Pasian keima Pasian hi ding hi. Na sihna-ah si-in ka kivui ding hi. Sihna cih lohbuang thudang hangin kong nusiat taak leh Topa in kei hong dawm kei ta hen,” a ci hi. RUTH 1:16-17 TDB\nA tunga laisiangtho mun enleng, siang gen mahmahin, zong zahtak huai kasa hi. Adiakdiakin nulepa kiteeng kiciamna bangin Ruth in Naomi kiangah kiciamn kam zang hi.\nRuth in Naomi tungah innkuanpih lungsim maan nei hi. Teek le mo-in kum tampi tak omkhawm khin uh hi. A pasal a sih khit ciang na nawnin tua a cihtakna pen len tinten lai hi. Tua hang mahin “Ahih hangin Boaz in tua nu dawngin, “Na pasal a sih khit a kipan na teeknu a dingin na sepnate khempeuh, le na nu le na pa le na pianna gam nusia-in cikmahin na theih ngei loh mite kiangah na paina thu a kicing takin kei kiangah hong kigenzo hi (RUTH 2:11 TDB)” ci-in Boaz in a phat mahmah lam zong in i thei kim hi.\nRuth in Naomi pen nu bangin kemin a ompih pen lamdangin, Naomi adingin ama mailam ding khempeuh a suplawh ngamna pen tua sang lamdang zaw kan lai hi.\nAkho akip kiciamna\nNaomi tungah Ruth in a nuntakna bup ap ngiat hi (Ruth 1;17). Ruth in Naomi nung a zuih ding a khentatna ah Naomi pen Pasian zahin a ngaihsun ahi hi (Ruth 1:16).\nRuth in Moab pasiante nusia hi. Tua pan Naomi tawh a nungta Pasian khat bek a bia hi. Hih lai mun ah Ruth in “Na sihna-ah si-in ka kivui ding hi. Sihna cih lohbuang thudang hangin kong nusiat taak leh Topa in kei hong dawm kei ta hen,” a ci hi (RUTH 1:17 TDB).”\nAdiakdiakin a nungta Pasian tawh kisai-in “kiciamna” kam azang hi. Hih thu Naomi in a theih ciangin Judah gam ah a zuih ding vai bangmah kam pau nawn lo hi. “Tua ciangin Naomi in amah a zuih ding a lungsim a khentatna a muh ciangin bangmah ci nawn lo hi (RUTH 1:18 TDB).” Tua bangin Bethlehem lam hong zuankhawm uh hi.\nPianzia a tuampian\nRuth le Naomi kikal, le Naomi le Orpah kikal kizopzia kilamdang hi. A gam uhah a ciah kik ding a gen ciangin Orpah in “Tua ciangin amaute a kap kik uh hi. Orpah in a teeknu namin ciah a, ahih hangin Ruth in a teeknu beel hi (RUTH 1:14 TDB)” cih kimu thei hi. Tua mah bangin Ruht kiangah a gen ciangin “Tua ciangin amah in, “En in, na sanggamnu a mipihte le a pasian-te kiangah ciahkik khin hi. Na sanggamnu’ nungah nang zong ciah in,” a ci hi. Ahih hangin Ruth in, “Nang kong nusiat nading ahi a, nang zuihna panin ka ciahkik nading ahi zongin hong cici nawn kei in; bang hang hiam cih leh na paina-ah ka pai ding a, na giahna-ah ka giak ding hi. Na mite keima mite hi ding a, na Pasian keima Pasian hi ding hi (RUTH 1:15-16 TDB)” ci hi.\nTua manin a khuah mahmah khensatna tawh Ruth in a teeknu zui-in Israel gam ah pai ding khensatin Moab gam anusia hi.\nA thumaan cihtakna\nRuth le Naomi tangthu ah a thumaan cihtakna in ei zong i cihtak leh, “Hi bangin piang ding hi” ci-in hong gen ahi hi. Tua banah Ruth nuntak ah itna, zahtakna, kiniamkhiatna cih bang gamtak hoihte kimu thei hi.\nRuth in Naomi leh Pasian a zahtak mah bangin eite in zong Pasian le Pasian’ nasemte tungah tua bangin hih leng kilawm ding hi. “Thudang khempeuh sangin Pasian’ ukna le ama deihna na zuih theih nading uh thupi ngaihsut masazaw un. Tua hileh hih na kisapna dangte khempeuh uh zong hong piathuah veve ding hi (MATTHAI 6:33 TDB).” ci-in Jesuh in zong tua mah bangin gen hi. Ruth in Pasian masak ahih manin Pasian in zong a kisapna khempeuh kicing takin a sik hi (Ruth 4).\nNuntakna sungah thupi pen\nRuth le Noamite kikal kizopna pen thupi mahmah hi. Adiakin mi le mi kikal sangin, Pasian mai ah a cihtak lam gen beh ding kulin um keng. Bethlehem a tung uh ciangin Pasian in Ruth pen pasal pia-in tanu tapa tawi sakin David kumpipa ii pupi, pipi mun naleng, Pasian in a pia hi. Ruth in Moab minam hi-in a kipampaih minam hi napi, Pasian in ama nuntakna tawh tangthu lumletin thupha pia hi.\n(Samuel Soe Lwin ii Kawllai-a a kamlet “What can we learn from Ruth’s loyalty to Naomi?” pen Zolai-a a kilawm dingin a kilet sawn hi. )


timestamp: atn

url: =Isaiah 62 | Siantongluan.net\nIsaiah 62 |\nZion a kihotkhiatna thu khuavak bangin a taankhiat mateng, ama gualzawhna thu meivak kuang bangin a taankhiat matengin, Zion ka ngaihsutna-in gamdai takin ka om mawk kei ding a, Jerusalem ka ngaihsutna-in ka khawl mawk kei ding hi.\nMinamte in na gualzawhna mu ding uh a, kumpi khempeuh in na minthanna mu ding uh hi. Topa in nang a hong phuah min thak tawh nang hong kisam ding hi.\nNang pen Topa}-a dingin hotkhiatna lukhu, na Pasian-a dingin kumpi lukhu tawh na kibang ding hi.\nNang pen a kinusia, hong kici nawnlo ding a, na leitang pen Gamkhing, kici nawnlo ding hi. Nang pen ama tungah ka lungkimna om, hong kici ding a, na leitang pen a Kitenpih, kici ding hi. Bang hang hiam cih leh nang tungah Topa lungkim a, na leitang pen a kitenpih zi tawh kibang ding hi.\nBang hang hiam cih leh tangval in nungak khat a tenpih mah bangin nang hong lampa in nang hong tenpih ding a, zipipa mothaknu tungah a lungdam mah bangin nang tungah na Pasian lungdam ding hi.\nJerusalem aw, na kulhte tungah galvilte ka koih khin a, sun tawntung leh zan tawntungin amaute gamdai ngeilo ding uh hi. Amaute in a thuciamna Topa phawksak ding uh a, amah in Jerusalem kipsakin leitung mite phat dingin a bawlkik matengin amaute khawllo ding uh hi.\nTopa in limtakin thuciamna bawl khinzo a, a vangliatna tawh tungsak ding hi. "Na galte an dingin na ante ka piakik nawn kei ding a, nangma sepsa leenggahzu gamdang mite in dawn nawnlo ding hi.\nAhih hangin an a kholte in ne-in Topa na phat ding uh a, a kaikhawmte in keima biakinn huang sungah a dawn ding uh hi," ci hi.\nJerusalem mite aw, kulhkongpite panin paikhia un la a hong ciahkik na mipihte uh-a dingin lam bawlkhol un. Lam zik un; lam lianpi zikin suangtumte paikhia un la, mite muh dingin lim khat khaito un.\nLeimong dongah Topa taangko khin hi. Jerusalem mite tungah, "En un, no hong honkhiapa hong pai hi. Ama sep thaman a mite hong pua a, a gualzawhna thaman a mite hong masuan hi," ci un.\nAmaute pen A Siangtho Mi, Topa} Hotkhiatte kici ding a, nang pen a Kizongkhia, a kinusialo khuapi, hong kici ding hi.\nTedim Lai Siangtho / Laibu: Isaiah 62


url: =Korin Masa 7 | Siantongluan.net\nKorin Masa 7\nKorin Masa 7 |\nTu-in nong laigelhna uh thu tawh kisai-in: Pasal in zi nei kei leh hoihzaw loding ahi hiam, na ci uh hi.\nAhi zongin numei tawh paktatna tamlua ahih manin pasal in ama zi tuam nei hen la, numei in ama pasal tuam nei leh hoih hi.\nPasal in a zi a luppih dingin a kilawm zahin luppih ding a, a zi in zong a pasal a luppih dingin a kilawm zahin a luppih ding ahi hi.\nZi in ama pumpi a ut bangin zangthei nawnloin a pasal zat ding hi a, tua mah bangin a pasal in zong ama pumpi a ut bangin zangthei nawnloin a zi zat ding ahi hi.\nThungetna-in hun na zattheihna dingun tawlkhat sung tuam om ding thukim khawm masa lopi-in lupkhop ding kinialkha kei un. Tua bangin tawlkhat sung na tuam om khit uh ciangin note pumpi deihna hangin Satan ze-etna sungah na pukkhak lohna dingun a ngeina bangin lupkhawm ding kipan kik un.\nHih bangin kong gen ciangin a hoihpen hi, ci-in thugenna hilo a, note pianzia tawh kizui-in hithei tei hi, cihna lel ahi hi.\nMi khempeuh keimah bangin om ciat le uh hoih ka sa hi. Ahi zongin mi khempeuh in Pasian piak hihzawhna a tuamtuam nei a, khatlekhat kibanglo hi.\nPasal nei nailote leh meigongte pen keimah bangin tanggawl om paisuak le uh hoih ka sa hi.\nAhi zongin a pumpi uh a ki-ukzawh kei ding uh leh pasal nei le uh hoihzaw hi. Nei nuampipi-a neihloh tentan sangin pasal neih hoihzaw hi.\nA neisate tungah, kei ngaihsutna hilo, Topa ngaihsutna ka gennop thu in: Zi in a pasal ciahsan kei ta hen.\nA ciahsan leh zong pasal neiloin om paisuak hen. A om paisuakzawh kei leh a pasal ngei mah zuankik hen. Pasal in a zi ma kei ta hen.\nAdangte tungah, Topa cih hilo, keima ngaihsutna ka gennop thu in: Mi khatpeuh in thu umlo mi khat zi-in a neih leh, pasal mahin neihding a zi a lungkim ahih nak leh ma kei ta hen.\nNumei khat in thu umlo mi khat pasalin a neih leh, zi mahin neihding a pasal a lungkim ahih nak leh ma tuan kei ta hen.\nBang hang hiam cih leh thu umlo pasal pen a zi hangin thu um mi suakthei ding a, thu umlo zi pen a pasal hangin thu um mi suakthei ding hi. Tua bang hi leh a tate uh thu um mi suakthei ding uh hi. Ahi zongin tua bang hi kei le uh a tate uh thu um mi suaktheilo ding uh hi.\nAhi zongin thu umlo zi in ahi a, thu umlo pasal in ahi zongin kikhen ding a ut leh kikhen ta uh hen. Tua bang thute-ah thu um zi ahi a, thu um pasal ahi zongin a awkna ding thu omlo hi. Pasian in nuamtakin a nungta dingin a hong sap ahi hi.\nThu um zi in, "Ka pasal honkhiazo kei ning," bangci-in cithei ding a, thu um pasal in, "Ka zi honkhiazo kei ning," bangci-in cithei zenzen ding ahi hiam?\nMi khempeuh, Pasian in amau nuntakna dingin a sehna, leh Pasian in a sap laitakin a omzia bangbangun nungta uh hen. Hih bangzia-in om ding pen pawlpi khempeuhah hilhin ka neih ngeina khat ahi hi.\nVun ki-atsa mi khat Pasian in a sap leh, a vun ki-atna lim phiat tuan kei ta hen.\nBang hang hiam cih leh vun atna leh vun atlohna a thupi hilo a, Pasian thupiakte zuihding a thupi ahi hi.\nTua ahih manin a kuamah peuh, Pasian in a sap laitakun a omzia bangbangun a om paisuak ding uh ahi hi.\nSila ahi mi khat Pasian in a sap leh phamawhlo hi; sila mahin ki-om thei veve hi. Ahi zongin suahtak theihna ding lampi a om leh tua hunhoih hamphatna zang ta hen.\nBang hang hiam cih leh Topa in a sap sila ahi mi pen Topa-a dingin mi suakta hi a, tua mah bangin Khrih in a sap a suakta mi pen Khrih-a dingin sila ahi hi.\nNote pen Pasian hong leisa na hih manun mite sila suak kei un.\nTua ahih manin sanggamte aw, hong kisap laitakin na omzia uh mah bangin Pasian sungah na om paisuak un.\nTu-in a nungak lai a tangval laite thu tawh kisai-in: Topa kiang panin thu ngahna ka neihloh hangin Topa hehpihna tawh a muantaak ahi keima ngaihsutna ka hong gen ding hi.\nTu laitakin a om bangun om paisuak leh hoihzaw ding hi, cihna thu tawh kisai-in, tu laitak a lungkhamhuai thu ka ngaihsut ciangin tu laitakin a om bangun om paisuak leh hoihzaw mah dingin ka ngaihsun hi.\nAhi zongin zineite in kikhen ding ngaihsutin nei kei ta hen. Nungak lai tangval laite in lawm zong kei ta hen.\nAhi zongin pasal in zi a neih hangin a khial hilo a, numei in zong pasal a neih hangin a khial hilo hi. Ahi zongin zinei, pasalneite in leitung lungkhamna tampi thuak uh ahih manin tuate tawh kipelhzaw le uh hoih ka sa hi.\nSanggamte aw, tua bang ka cih ciangin a kiseh hun hong nai mahmah ta hi, ka cihnopna ahi hi. Tua ahih manin zineite pen zineilo mah bangin kingaihsun uh hen la,\na dahte pen a dahlo mah bangin kingaihsun uh hen la, a lungdamte pen a lungdamlo mah bangin kingaihsun uh hen la, na a leite pen bangmah a neilo mah bangin kingaihsun uh hen la,\nleitung na nuamtakin a zangte pen a zanglo mah bangin kingaihsun ta uh hen. Bang hang hiam cih leh hih leitung pen sauveipi kip nawnlo ding hi.\nNote, lunghihmawhna tawh na kipelhding uh ka hong deihsak hi. Zi a neilote in Topa a lungdamsak theihna dingun Topa thu bek kinin nei uh hi.\nAhi zongin zineite in a zi a lungdamsak theihna dingun hih leitung vai kinin nei uh a,\na ngaihsutna uh khen nih pha hi. Pasal a neilo numeite in a lungsim leh a pumpi uh Topa-a dingin zangnuam uh ahih manin Topa nasep bek kinin nei uh hi. Ahi zongin pasal a nei numeite in a pasal uh a lungdamsak theihna dingun hih leitung vai kinin nei uh hi.\nHih bangin ka hong gen ciangin note haksatna ding deihna hiloin note hoihna ding ka deihna ahi hi. Note a kilawm a kituakin gamta-in, lungsim leh thatang siit neiloin Topa na na septheihna ding uh ka hong deihsakna ahi hi.\nTenpih dingin lawm dongkhin napi-in kiten nawnlohding a ngaihsunte thu panin: Tenpih kei leng a numei tungah a thumanlo hi ding cihna ahi a, zi a deihna lungsim a lianlua ahi a, tenpihding mah hoih hi, ci-in ngaihsutna ahi zongin a neih leh a lungkimna bangun gamta-in tenpih uh hen. Tua thu-ah bangmah khialhna omlo hi.\nAhi zongin kuama sawl hiloin zi neilo dingin a lungsimah khauhtakin khentatin, a lungsim ki-ukzo taktakin a ngaihsutsa ahih nak leh a neihloh hangin phamawhlo hi.\nTua ahih manin a neite zong hoih a, a neiloin a kikem zote hoihzaw lai hi.\nPasalnei numei pen a pasal a nuntak laiteng suaktalo hi. A pasal a sih leh a deih peuhpeuh tawh kitengthei ding a, ahi zongin thu um mi bek tenpih ding hi.\nAhi zongin keima ngaihsutna-ah pasal a neihse sangin tuaci om leh lungdamzaw dingin ka um a, Pasian Kha Siangtho ngaihsutna mah zong hi-in ka um hi.\nTedim Lai Siangtho / Laibu: Korin Masa 7


url: =US gamsung khualzinna pawlkhat – 39 :: ZOMI DAILY\nposted on 10 February 2016 at 8:00 am Lomkholna: Article, Awnzapau\nFlorida State pan Maryland State ah\nFlorida ka tun khit uh ciangin US pai buang New York leh Washington DC pha lo peuhmah in ciah kik lo ding ka cih vinven sa ahihi. Hotel sap ding peuhmah ngaihsut in kinei ngam vet lo in zin tunna ding mah ka zong hi. MD a om Pauno, Pa Thang Lian Pau te ka hopih leh amah na omlo in Nu Lun (Nu Cing Za Lun) bek na om hi. Ama kiangah huhna ka nget uh ciangin amah’n lungdam takin hong zindo ding lam hong gen ciangin lawplua leh lungdamlua kisa in paipah dingin ka khensat pah uh a, vanleeng letmat online ah ka lei pah uhhi. Anupi zong hong zui nuam ahih manin khualzin ding li ka pha uhhi.\nVanleeng letmat lei ciangin America khuapi liante ah vanleeng tukna nih leh thum bang om hamtang a, amau hong dawnna ding vaai a nuam dingin koi lai vanleeng tukna hong lei zaw ding cih ka dong tel uh a, naii kawikawi napi in Washington DC sung a vanleeng tukna sangin Baltimore khua a vanleeng tukna hong lei zaw in hong ci a, amau hong sehsaksa mah bangin ka lei uhhi. Tua bek hi lo in ka pai nopna teng ka genkhol a mawtaw tawh hong paipih theih hun ding leh ni bang zah sawt thei ding cih tawh vanleeng letmat ciah leh kuan ka lei pah uh hi.\nFort Lauderdale (FLL) pan Baltimore (BWI) Airport\nAirtran Airways te tawh Fort Lauderdale (FLL) pan 02:47PM in lengkhia in mundang khawlna nei lo in ka leeng suaksuak uh a Baltimore (BWI) vanleng tukna 5:12PM in ka tung uhhi. Nu Lun leh a tanu Vunglek (Nu Lang Za Vung) in hong dawn hi. Vanleeng tual pan ka pai khiat uh ciangin lam gei ah singkung vive kizing tak in po in niim dildial hi. Lampite zong gam uk kumpi tenna khua tawh kinai man a hi tam.. Tulsa lam tawh tuatna in maai ketkat in hoih kasa zaw ngiat hi. Ka zin uh Nu Lunte inn;\n10 Beane Hill Ct,\nAtung aa Nu Lunte inn pen nitak nai 6:00PM in ka tung uhhi. Nu Lun hong gelsaksa om bangmahin ka van uh suahkhia nai lo phot tadih in, mawtaw tungah ka nawsia uhhi. Banghang hiam cih leh ka sawm masak un, a zingciangin zingsang tungin lol mahmah in New York pai sawm ka hi uhhi. Bangbang ahi zong inn pan kipat se sangin kipai khol zaw leh lampi ah mawtaw tam leh ka zekai luat ding uh lau in ka tunni mah un pai suaksuak zaw le ung, New York khuasung vak kawikawina ding hun kicing zaw deuh ding cih gelna ka neih ziak uh ahihi.\nSangkah kim lai leh laivuan a neih laitak kawmkal ah, ko hong paipih kawikawi dingin Muanpi (Tg Khan Sian Muan) leh La Lang (Tg Pau Sian Langh) te unau ahihi. Khangno lai ahih mah bangin kimawlna lam mah kintuak mahmah uhhi. Zong kiva in siamtuak mahmah lai uhhi. MD pan Zomi bawlung kidemna dingah a unau in first eleven a kihel ahih mah bangin tua ni nitak zong bawlung suihna (training) a pai tangtang na hi a, ko hong khualna hang bekbekin, ko adingin a hun manpha teng hongpia ngiat ahihi.\nPrevious: Mite’n ~ Dimno’ Pa\nNext: Thopuan ~ Hau Za Cin


url: =Muanpu leh Manno – 18 ~ Hau Za Cin :: ZOMI DAILY\nposted on 7 September 2015 at 6:22 pm Lomkholna: Article, Hauzacin\nMuanpu leh Manno – 18\nMuanpu zong ZU ESI EY lam a len ding hong nai mahmahta, ahih hangin a lawmnu Manno kiang pan bangmah thuhoih za kiklo ahih manin lungzuang mahmah in a hun leh nite a zangtoto hi. A pai masak ding lai khua ah a kikhak dan te uh, Malaysia a tun ciil pan phone tawh a kiho zel dante uh, a kingaih mahmah lai vua a ki et ngeungeu na te uh a mitkha ah hong kilang kik a, a lungzuan luankhi te dahna khitui hong suak a, a ip zo kei a, a luan in a luang zuahzuah uh hi. Gialpi kia bang, hawk tui luang bangin a kizom zuahzuah hi. A cihna ding dang om tuanlo, a heh nem ding dang om tuanlo ahih manin a kapkap mai hi.\nManno lawm Ciangsau tawh kamsiam kipaih in kinaih theihna ding kamsiam te kipia zel mah le uh a ngaihno Manno a ngaihna bei thei tuanlo a….. Malaysia ah kum tampi zong kivei manlo a a guka lawmngaih a neih san sese khawng a kisik hi. Kisik hangin meetna om nawnlo a, Manno lungsim lah gunkuang bangin a hei kik thei nawn kei hi. Banghanga Malay lawmnu in na zolkhia zo peuhmah hiam cih khawng a ngaihsun a, pasal a kisa het kei a, khial akisa mahmah hi; ahi zongin a kisik hangin a hunluite tui buasa bangin a luak kik thei kei hi.\nZU ESI EY a paina ding vai khempeuh a banbanin hong lem toto a, hua gamte omdan thusinna zong ni 3 a zota hi. A sawtlo a vanleng tutphah lei khit ciang tutphah nuam nip dihdiah a tut hithiat a lawmte gualgen minthang gam a tung ding bek hita hi. Ahi zongin a lawp thei mahmah kei hi.\nKhua pan a kipat khiat in a lawplawp maizen tawh maw! A lawmnu Manno in Bus stop ah kha in aktui tang thum a puaksak khawng a mitkha ah hong kilanga, a kingilhlohna ding ci a puanza no a kipuaksak te uh, Manno ading ci a bilbah leh khedap a leisak dimdiamte khawng a mitkha ah hong suak a, khitui luangsak ding bek ahi ta uh…. lunglen zatam sialna ding bek!! Aw, leitung khatveivei lungzuanna, dahna gam hi mahmah si e maw!!!\nZingciang vanleng tutpha lei khin peuh leh a lenni ding manlang mahmah ta ding ahih manin a mah zong a cihna ding theilo – a pai loh ding lah nungkik theilo; a pai ding lah a it pen, a ngaih pen Manno tawh kiton theilo, hua gam minthang va tung mah leh leitungah a it penpen Manno in zui nawnlo…. it leh ngaih tawh omlohna ding gam minthang zong Hell khuk tawh kilamdanglo dinga maw. Bangcih peuhmah ding? Khatvei bekbek Manno kiangah laikhak kik ning. Ka mawhna hong maisak na ding thuum ning. Hong maisak leh lah leitungah mi lungdam pen hi ning. Hong maisak zawh het kei leh lah USA ka tung zongin nopna ngah tuan kei ning, kisikna mah tawh ka kidim ding hi, ciin laikhak no khat hong gelhta hi:\nIt leh ngaih pen Manno,\nKa pai ding lai i kikhak lai khawngin kong khiatlahlah tawh tu in kong khiatlah hangin nang nong khialah nawn kei a, zong nong hopih nuam nawn kei hi. Ka khialhna hi cih ka thei hi. Nong maisak zawh ding zong ka lamen kei hi. Ahi zongin ka cinlahna nong theihsiam ding ka hong thum hi. Nong it, nong ngai kik kei zongin hih lai na simsak teitei in maw….\nNong itna nong ngaihna te phawklo, mangngilh hang hi peuhmahlo in Malaysia ka tun ciang nungak dang khat tawh na kingai kha mah ing, sorry mahmah hi, hong maisak in aw. Kingai bek hilo in, kiten ding, gam minthang zong pai khawm ding cih ciang dong ka na geel kha takpi uh hi, kei siamlohna hi, hong theisiam in. Ahi zongin leitungah nang banga ka ngaih kua mah omlo hi cih bel hong telsak tapeuh in maw.\nMittang tawh i kimuh tawp, bus station ah zingsang phalbi khuavot pi ah aktui tang thum nong tuunsak nong piak lai khawng ka mangngilh kei hi. Aw, na ngaih huai dan maw. Na khut lop kilkel te kong let ciang ka khut vot lua hik milmel nangawn vuk khal tuisuak ding bangin hong malh uh a, ka lungsim ah lungdamna a dimleet in luang zuahzuah hiven. Tu in tua lungdamna te koi ah lengmangta uh ahi tam. Nang kiang pan thu ka zakloh in ka lungdamna ding leitungah ka thei kei hi. Khatvei beek na aw za in, na tong saang nuam lai sing maw.\nGam minthang ka tung zongin nang tello in bel lungnopna leh lungdamna ni suak ngeilo dinga, nang tello in zaw gam nuam zong hell gam tawh kibang ding hi. Bang hangin hibang a piang dingin pasal takpi numei ginalo khemzawh sa in na om kha ka hi hiam? Khial lua mahmah ing, hong maisak ve maw Manno? Please!\nKei, a sawtlo in gam minthang lam a pai ding hita ing. Ka pai khit ciang hih laikhak i khuapihte hong ciah ding te in hong pua dinga, na ngah ciangin zong kei khatvei beek hong phawkkik sam in maw. Nong maisak a, khatvei ‘hun’ nong piak kik leh ka omna gam peuhpeuh pan va bang hong leeng in na neen ah khawl in Vaphual mopui bangin ka nu ka pa leh meltheih te khempeuh tawh hong pui ding hi ung. Chance hong pia ve maw. Hun khat bekbek, Manno….\nNang zong na ngaihsut ding khempeuh thei ing. Na hehna teng zong theisiam ing. Ahi zongin kei bang mawhna khialhna tawh kidim mihing leltak nong hehpih theiha, nong maisak leh bel, nang pen vantungmi lo buang dingin numei sung pan piang mihing khempeuh lak pan a nunnem pen, a migi pen, a hehpihsiam pen, itna a hau pen, maisakna a nei pen ciin kong ciamteh ding hi. Hong ngaihsut sak kik ve maw (na min zong lo ngam nawn keng, hong theisiam in).\nMite a ngaihno te tawh nunnuam lengkhawm, gam minthang leng khawm uh a, kei, kei bek ka tup ka ngimna gam zuan ding cih lawlawm, na sa lua ing. Hong maisak hi lecin, i nih in Phualva kop bang ki it in, tung khaihmu bangin lengkhawm ding hive hang maw. Hong ngaihsun kik in maw, it luat aw.\nNang adingin ka cingzo nawn kei zong, na hehpihna nong tansak kik leh kei adingin leitung nisuakte nopna hi dinga, ka dik huihte damna hi ding hi.\nKammal khat tawh gen ding hileng, Manno, ka it Manno aw, na itna hong ngen kik hi ing.\nNang adinga ka cinlahna teng pholak zong phamawh salo, maizum zong akhualzo nawnlo, nang hong it mahmah,\nNB: Na sim khit ciang ekbuk ah na pai pah in maw, a ngeina bangin.\nPrevious: Zangkong Ah Lungpho Ding Kilawp\nNext: Lamka thupiang tawh kisai kikup nading sapna – GZA


url: =Mihing’ maban ah Pasian :: ZOMI DAILY\nposted on 27 December 2018 at 6:00 pm Lomkholna: News, Paukhatsuan, Zomi\nPasian pen nakhempeuh leh i nuntakna mahmah ah No.1 a koih ding a thupi pen hi. Kuaman’ niallo hi. Thudik hi.\nAhita zong in, sep le bawl vaihawmna khempeuh Pasian’ lamlahna leh mapina nuai ah sem ding hibek a, Pasian’ ong sepsak thallupsa a ngak ding bel hilo hi. Pasian’ sep ding a va ngakphei ding zong hilo hi.\nThu kikupna ahi zong in, nasepna khatpeuh ah ahi zong in, a thu kigen, thu kikum sa teng, nasep maban a kuppih thei, a seppih thei lah hi ngaplo, sayagyi luuluu, va sai phei a, thu bingkhakna, ma bingkhakna lel a Pasian’ khut ah vangaksak phei pong pen vangik pua a pai keihkeih khat avan a dawn lah hingap lo, suahkhiatsak a lamgei a ngaksak mikmek tawh kibang hi. Tua in inn tunpih genloh khat vei kisuat phatkik, kithak patkik kisam sak mikmek hi.\nThu kigen thu kikupna khempeuh ah theih tawh theihloh tawh, tel tawh telloh tawh va kihel a va sai, vapau denkeei pong ahi zong in, nasepna maban khempeuh ah va kitulmawh kawikawi pong denkeei ahi zong in, a kisamlo pi a va kiphatmawh kawikawi pen haina namkhat ahi hi. Sia Laang Pau’ kammal “a ong ding teng mah in ong puak uh hiveh aw” … kawm le’ng, “a haiteng mah zong ong tuaci tat uh hiveh aw” cih ding ong hi hi.\nZomite’ lak ah Pasian’ min paulap, kilimzep zialzual sim zawzen a a hici tat, a kawm pan a amet dok niloh tam simsim mawk hi. Dongkholh bek thamlo, nasepna subuai, nawngkaisak in, thu kikupna nangawn botsat in thu le la nangawn kigen thei nawnlo dinmun tun kawikawi uh hi.\nA tawpna ah mipi maban telmun mel om nawnlo, tangtha lokuan maban ah kigual diudeu a mapang ding kimlai, lo laizang utna peuh ah pang a kho zelzul, mahial cihlah om theilo, khawhsa khawh nailoh cihlah kithei mello tawh kibang hi.\nPasian ah i apding leh ei’ sep ding i theihtel ding kisam mahmah hi. Pasian in San tuipi a khenna ding in Mawsi in a ciangkhut a vik kul a, suangtum pan tui aphulna ding in Mawsi in a ciangkhut tawh suangpi adawt kul hi.\nDawn a inn dong a puakpih nahih kei leh mi’ van suahkhia in, lamgei ah ngaksak mikmek kei in. Pau Khat Suan\nPrevious: Hauhna nacih banghiam?\nNext: Pilna Tokhom


url: =Vondeih kepding 27\nTawngno aw, om dan khawl dan tawh kisai in na pa in kong gen nop tawm om:- Mi inn ah na hawh ciangin an nek tawh a kituah leh kileh kik in, an ne ding a kitawi leh zong, ‘ mun khat ah kapai na ding om in den ciangin hong baang kik ning,’ ci-in paikhia phot in. A zenzen in anne in hong sawl tantan leh a mau innkuan teng kham khit ciangin ne pan le cin hoih ding hi.\nKisai lo pi-in mi lupna khan sung khawng peuh ah pai mawkmawk kha kei in. Khin tung khawng en-in khua dakdak in khua khakha kei in. Mi pawl khat te mi inn ah hawh ci-in a innsung khawng peuh, a lupna khan sung khawng peuh paiphei in etsak mawkmawk uhi. Tua bang gamtatna pen kilawm lo hi. Nu leh pa te’ hilh lo, gen loh bangin tua bang peuh in gam ta zanzan kei le ci ut ing. Khat peuh in letsong hong pia-a nek theih ahih leh zong ne pah in, niik leh puan ahih leh zong silh pah le cin hong pia te a lung uh kim ding hi. Nang’ nek dingin hong kipia khat na nu puak in, nang’ silh dingin hong kipia khat na nau pia le cin hong pia te a lungkim het lo ding hi.\nBizu sung ka laibu koihna-ah, “ Mite’ Nunzia 90%” cih laibu Sian Cin Zam ( SDA ) i gelh na zong in la, na man kal in nasim le cin hih laibu sung ah gamtat, kam pau, omdan, khawl dan ding thu hoih thu manpha tampi tak om hi. Na pa’ kong gen sang zong kicing zaw lai hi!\nPa pi te pau leh ka tangval no, nang ka bat lai nitaks khuamui kuan khat in i tuangdung tungah na pu leh na pi tawh tu-in na pu’ hong thugen khat na pa in mangngilh thei lo hi ing. ‘ Inn lak na vak ding uh ciangin, “ Pa, kei tua ah pai ning.”“ Nu, kei ka lawm ten ah va hawh pak ning ei,” ci-in na nu kiang ahi zong, inn aa om khat peuh peuh kiangah gen hamtang in,’ hong ci hi. “Tua bangin hong gen kei le cin na om loh kal khat peuh in na lawm na gual te khat peuh hong hawh in hong dong leh na paina thei kei le ung ka gen ding uh omlo hi. Na om kei zongin na pai na, na hawh na thei le ung ka lung uh nuam hi,” hong ci hi. Tuni dong ka bilkha ah zaza lai hi’ng. Veng te’n ka hawh ding ahi zong, nitak ki khawm ding ka hi zong, kawlpi ka pai ding ahi zongin ka pai ding ciangin na pu kiang ahih kei leh na pi kiang ah kapai na ding mun, ka zekai leh zekai loh ding gen masa in tua khit ciangin ka pai nopna mun ah kapai khia pan hi.\nNa pi in zong hih bang thute hong hilh zelzel in teh maw!\nAhong it den,


url: =Banghun ciang khensat ding? ~ Dimno’ Pa :: ZOMI DAILY\nposted on 23 October 2016 at 12:03 am Lomkholna: Article, Paukhankap\nPasian nasem Pastor khat khutdawhngen kineih in zingsang khat biakinn mai-ah hong ding hi. Tua ni zingsang pen amahmah tua biakinn ah pawlpi kem Sia dingin a kisan ding ni ahi hi. Kikhawm dingin aom mipite’ lak ah akhut dawh kawm sa-in akileh kawikawi hangin kuamah in thudon lo-in amu lo kineih lel uh-a, mi (3) bekbek in,‘hello’ ci-in na hopih uhi.\n“Ka gilkial! Hong hehpih un la, ka an lei na’ng sum tawmkha hong khen un”, ci-in a awt-awt hangin khat bek nangawn in pialo uh hi.\nBiakinn sung lut in sanctuary tung aa tutna ah hong tutphei leh upate hong pai-in, hih tutna pan pai khia-in biakinn nunglam aom tutnate-ah atutna dingin hong sawl uhi. A kituahpih mite maitai tak-in hopih in paupih ta leh kuamahta-in thusim lo-in koih lel uh-a, muhdahna mit tawh hem et gualgual sanlel uhi.\nTutna dingin a kisawlna biakinn nung tutphahte’ tungah hun kipat ding ngak in hong tu hi.\nHong kikhawm thak maitangthakte pawlpi mite-in limtak in vaimuak himah tase leh amah pen maitangthak ahih lam thei napi uh-in kitheih mawh bawlbawl uh-a, a kiim a tute’ kiangah maitangthak ahih lam atheihna dingun a ki lahlah hangin atello dan kineih sanlel uhi.\nTua laitak in pulpit mai-ah pawlpi makaite hong pai-in tangko na khat hong neih uh-a, “Tuni biakpiakna sungah i pawlpi hong makaih ding Pastor thak khat muakna neih ding i hih manin lungdam kipaak in Topa min i phat hi.”\n“Siapa aw, hehpihna tawh hong ding to in,” “Vai muakna hong nei nuam ung,”ci-in hong tangko khia uhi.\nTua leh biakinn nunga tu, khutdawhngen pa hong dingin pulpit lam manawh in hong pai-a, microphone mai atun ciangin tawmvei khawl in damtak in hih Lai Siangtho tang hong sim hi.\n“Tua ciangin Kumpipa in a taklamah a om mite kiangah, ‘Ka Pa in thupha a piak mite aw, hong pai ta un. Leitung piancila kipanin note-a’ dingin a kibawlkholsa gamnuam hong luah un. Bang hang hiam cih leh ka gilkial laitakin an nong pia uh a,\nka dangtak laitakin tui nong pia uh a, khualmi ka hih laitakin zin nong do uh a, puan neiloin ka om laitakin puan nong guan’ uh a, ka cinat laitakin nong veh uh a, ka thongkiat laitakin nong hawh uh hi,’ a ci ding hi.\nTua ciangin mihoihte in, ‘Topa aw, cikin na gilkial hong mu-in an hong pia a, cikin na dangtak hong mu-in tui hong pia ka hi uh hiam?\nCikin khualmi na hih laitakin hong mu-in zin hong do a, cikin puan neilo na hih laitakin hong mu-in puan hong guan’ ka hi uh hiam?\nCikin cina na hih laitakin hong mu-in hong veh a, cikin thongkia na hih laitakin hong mu-in hong hawh ka hi uh hiam?’ a ci ding uh hi.\nHih teng hong sim khit ciangin amah leh amah hih pawlpi akem ding Pastor thak ahih lam kipulak khia-in, zingsang a athuak thuteng zong bantak in hong genkhia ngiatngiat hi. Mipi tampite maizum kawm in dakto ngam lo uh-a, khitui luangsa in kun gai uhi.\n“Tuni in mitampi tak biakinn ah akikhawm hong mu ing. Ahi zongin i Topa Zeisu’ nung a zui ding mi hong mu keng.”\n“Leitung ah meigong tagahte pampaih in nawlkhin in, alanglam angat san, adon nuamlo mi, kicing tak in om khin zota hi!”\n“Ahi zongin i Topa Zeisu gen bangin zui-in ama’ nung azui ding, mitampi kisam lai hi!” “Bang hun ciangin Zeisu nungzuih ding khensat ding na hi uh hiam?” Hih thuteng agen khit ciangin biakpiak hun mansak hi. Dimno’ Pa (April 27, 2016, Ref: Pastor Present)\nPrevious: Singapore ah Zomi Khuado Kibawl Ding ~ Hau Za Cin\nNext: ZAM Thupuak :: 23 October 2016\nLung dam mah mah ei\nMalaysia, Penang ah khutdawhngen numei khat mihau ahihlam kitheikhia


url: =Ka muhpak US Gamthu pawlkhat – 46 :: ZOMI DAILY\nposted on 11 November 2015 at 8:00 am Lomkholna: Article, Awnzapau, Theihhuai\nAmerica Tung Tektek\nZomi/Chin bup vekpi US tung pen tawm mahmah nawn lo ding hi. A mi bupin 30,000 naii bang neh mahmahta in ka um hi. America tung tektek cih hangin ih tun dan kibang hetlo hi. Kum 1960 pan 1980 kikal atung pawlkhat om a, tuate pen Falam gamuk sung pan Lumbang khua mi vive tam hi. Tua hun lai in Kawlgam nuntak dan zong tua zahpi in haksa kisa lo banah US a va ten ding cih khawng kingaihsun ngam taktak nai lo banah, tup ngam dingin zong kingaihsun kha naii lo hi. Zong ki-ut vellvall hetlo hi.\n1980 pan 1990 kikal ah biakna tawh kisai sangkah ding a pai pawl khat a om suaksuak hong om kiukiu hi. 1990 pan tuni ciangdong ahih leh, Guam pan ahon ahon a, atung masa pawl, Malaysia, Thailand leh India khawlmunte pan atung tampi tak ki-om hi. Tua kawm kal ah US Embassy zum pan visa ngah a, a om suaksuak zong om hi. Mi tawm mahmah pawlkhatte leuleu DV (Diversity Visa) tawh a tung zong ki-om kawikawi ta leuleu hi. Sum leh paai tampi bei lawh banah lu khaam luang khaam liang a, Mexico lam pan a pumlut a aki-ap pawl khat zong ki-om hi. Tua mah bangin Canada pan US a lut sim pawl khat ih om hi. Gam khat leh gam khat a kawm tembaw tung pan a tuak ziau zong lah om a ih tun dan khat leh khat kibang het lo hi.\nBangbang ahi zongin tu hun ciangin US tung Zomite lakah atam zaw pen, haksatna tampi a kithuak zawk diakna gamnawl gamgi teng pan zong a tamzaw tham hong kihel hi. Tedim, Tonzang, Cikha, Falam, Rihkhuadar, Haka, Thantlang, Mindat, Kanpetlet, Matupi, Rezua, Paletwa, Sami khuapite khawng bek tung ngei in Kawlpi, Mandalay, Yangon mu ngei nai lo a, US tung vingveng zong a lom a tang in ki-om phengphang hi.\nFalam khangsiah Thantlang, Matupi leh Paletwa uksung bangah, India tawh gamgi kim a omteng mundangte sang in a milip in tampi tak USA tung uhhi. Siang gen mai leng Zomi USA tungte pen a tei tangsa a tung tawmkha a om mah bangin, Kawlgam ah zong Kawlgam khuapi a tung ngei nai lo, Mangpau cih thadah Kawlpau zong a thei kha naii a za kha naii lo ih mipih tampi kihel a, hi lai mun panin ih nuntak luina sung a, ih om dan tawh hong kikhai vat mahmah hong suak pah hi.\nUS akitun leuleu ciangin Kawlgam pan a athu thei laisiam laithei leh a pil zaw hiat akinei teng ahi, tan 10 ong leh degree ngahsa vive zong a om tei uh hangin, tua pilnate hong thupi sim sakpih het lo hi. Tua bang aa Zolai thei bek ahih kei leh sangkah lai sim ngei lote tawh, nek leh dawn sepna bawlnate leh inn leh lo mawtaw neih cihte akipan neih leh lam hong kikim ciangin, ih liangko hong kibang khin pah lel a, akua akua kineu et theih ding kisimmawh theih ding zong om lo hi. Tua kawm kal ah kithukhual sak in itna leh deihsakna takpi tawh thu leh la ih va mop nop hangin valh thei vat lo uh aa, a thalh kikkik pawl khat om lai uhhi. Cih nopna ah pawl khat in nang zong bang hi tuan na hiam hong ci ding dan vive zong na hi kawikawi thei zel uhhi. Tua ahih manin thu muamte in zong ih mop siam mahmah ding kisam mahmah hi.\nTua bang bilbial ban ah, ih Kawlgam ih Zogam sung ih om lai aa toi tak a ih neih ih lungsimte zompaih suak in, tangzai sak semsemin minam bup kipawl theihna ding ngaihsun ni citeng lo in, ei mau san ciat ah auau sa in ei aa’ tekmah ultung sak nuam in ih diang lunglung leuleu hi. Kihuaii kipawl liailiai ding kikem kikhoi lingling ding sangsik in ih kipawl khen nuam lunglung malam zel hi. A taktak in Zomite pen ih puansilh ih niikten, ih ngeina ih la ih paute in ei kigengen ei kizolzol kul lo aa, akigawm tuahsa akibang mahmah sa kim lai, minam aituam laak nopna leh huaiham vaii tawh ih kizung khenkhen nuam ta bung leh zaw niloh hi. Pawlcing kisa piante hong kituam huaii luailuai nuam zel uhhi. Bangkua phamawh panmun len hong zon sansan lai uhhi.\nUSA ii a khantoh dan pen khangto lua liang leuleu in ei gam ei lei tawh a kikhaih dan ih theih tek sa ahi hi. Tua zah a kikhaih mah bangin amau khat leh khat kizop dan ngeina dan ei gam ei lei zat dan tawh kibang het lo hi. Mi khat peuh in a suah ni bawl leh a lawm a gual a ki-itpih teng ansai khat peuh ah sam a, anneek man khit ciangin a pai teng in a mau neek zahzah tek sum pia ziauziau uhhi. Khat guak in sikh a kivak ngeiingaii cih khawng tam zat het lo uhhi. Dinner Club cih khawng zang mun mahmah uh aa ansai khat ah akithei a kingai diak leh department khat aa zum nasem teng cih bangin va pai in a mau duhtek an va ne uh aa, a man ciangin an man pen a mau tek in amau anneek man ciat pia tek pah lel uhhi.\nEi mite sung na ngawn ah sai ah an kineekpih vaii tawh kisai in American dan mah ki-een bawl leuleu in an kineekpihna ah kizang zang ta mai hi. Kawlgam pan a hong tun zawh a sawt nai lo nupi khat ama omna Gamke (State) dang pan hong hawh pak hi a, a sanggam nihte omna ah hong hawh hi. Anneek pih dingin khatpa in sam hi. A zin tunna tektek ah a sangampa zong om gegu napi, amah tawh sam khawm lo in a sanggam khat leh a zin tunna innteekte bek sam hi. Amah leuleu teh a sanggamte tawh kithuah khawm dingin sam beh a, ahi zongin anneek man pen amah leh amah kisikh dingin gen hi.\nAmah leh amah kisikh zawzen ding cih pen ei ngeina tawh a ih ngaihsut kak teh, a lungsim sungah kituak kilawm zong sa het lo mahmah (awkward) ahi tam, a sim nuak zawzen ding lah kilawm sa liang lo in, ken hong zui nawn dah ning ee.. ci in hoih tak pha tak mah in gen kik hi. Tua zawh teh ih paina ding mawtaw kicing pha kei ven hong zui veve hoh ve leh, na mawtaw ih zang pah kei deh! a cih teh, amah zong anne ding cia kisam, an nang leh nang in an man pia ding ci, tun mawtaw kicing kei in na mawtaw zang nuam hang in hong zui le teh hoih in teh.. hong ci lailai, Kawlte’n Ma Aye in nih veitak thuak ( Ma Aye hnit khar nar) a cih linlian tawh akibang hi a, a kam tawh a dawn kik loh hangin “ Nu vaw! Pa vaw! Lai lai aw..!! cih ding loh ngal a dang gen ding om lo hi ci in akigen sawnsawn ka za ngei hi.\nBangbang a hi zongin a khangto mahmah gam nitumna gamte leh nisuahna gam a tengte ngeina pen kilehngat kitukalh mahmah a, hih ngaihsutna ah kua zaw maan zaw cih gen hak veve hi. Ni suahna lam pan a tungthakte a’ding in kilawm bel kisa nai het lo mah ding ahihi. Sam vet kei leh a lung a nuam zaw ding bang khat ahihi. A hi zongin hun khat teh khangto mahmah leng, ei gam ei lei zongah tua bang ngeinate ih zuih hun hong tun hamtang ding zong ahun kigenthei nai lo bek a hun khatteh tua bang dan aa ih zat takpi ding hun hong tung kha ngeelngeel thei takpi ding hi. Singapore ah mite kamzat dan; sum na neih kei leh kihopih vet dah ni. No money! No talk! cih dan hi ta mai ding hi.\nKhat leuleu Kawlgam pan a, Mang pau Mang lai siamsa khat tuah thu zong tampi tak om lai hi. Amah pen Kawlgam ah zong za lian ngei khat hi a, mawtaw zong a hawlhawl ngeingei khat mah ahihi. America a tun zawh a sawt lo in mawtaw tawh a vak leh ei mite in lamdang sak tuak zawzen in, nang zong mawtaw na hawl thei ta maw..Pa ..?, siam baih si teh nang lah uham khin ta cin a.. cih khawng, Mangpau siam baih si teh cik a na sin manman na hia..?, Mang lai khiatna tampi tak na thei ngangtang bilbel sa veng aw.. cih khawng a kicih ciangin thuak hak a sak hun zong tam vei mahmah hi. Tua ka cih ciangin USA tung tektek ih hih hangin khat leh khat ih kibat loh zia a gengen nuam zaw ka hihi. (Kei leh kei ka kicihna hi peuhmah lo hi. Mi dang khat tuah thu ahi bangbang a kong gelh hi. AP)\nPrevious: 2015 kum ZCD gualzawh lungdampihna\nNext: Missionary Pr. A. E. Anderson ii husanh nunung ~ Dongno


url: =Kalaymyo Thuthang Pawlkhat & Sihkohna\nKalaymyo lam thupiang pawlkhat a theinuamte' a ding deihsakna tawh i phawktawm pak teng a kihawmsawn i hi ding hi.\n1. Motor Cycle Lidense kibawl sak thei ta:\nA beisa kum dang lamin bawltheihna kipia a, sum tampi pi mah bei-in kibalw ziahziah a, tuabang kawmkal ah a bawl zo lo, a bawl nuam khol lo cih tampi mah om a, license nei lo tam zaw lai thei ding khat ahi hi.\nTu'n zani, Feb.17, 2014 (mon) a kipan Kalaymyo, Kah Nyiah Hnah zumpi mai ah tangkona lai suang uh a, license bawl ding mi kigual deudau keei ta uh hi. Sumbei pen a cycle namnam leh a model dan tawh zong kisaisak uh hi. China bawl 110 pen Ks.65775/- leh 125 pen Ks.69875/- cihbangin laisuang uh hi. Japan, India leh cycle gol te hi-in, a tamman diak cihte ahih leh sumbei tamzaw lai ahi hi.\nLicense bawl theih hun ding ciangtan pah uh a, Feb.17, 2014 panin July 4, 2014 sungbek hi dingin tangko uh hi. Motor pen a kibawlsak tam, hong bangcih tam cih a kilunglut laitak ahi hi.\n(2) Motor License nei lo te kilimmat mahmah lai:\nNipyidaw pan a thupiak ombangin Motor laicense neilo a muhkhak te uh pen thukhualna om het lotakin man pahpah uh hi. A motor matsak bek zong hi lo-in kha thum sung thong tangsak lai uh hi. Tua manin eimi awlkhat in zong tuak uh .\n3. Seihkaihtha Leipi kibawlpha ding:\nNungkum tuikhang hangin a kisia cip hih lei pen tuma lamin sangnaupangte leh motor cycle ciang a paitheih nadingin kibawl pak a, hun sawtsim mah kizang man hi. Tu'n tuate phekkhia khin uh a, Concrete leipi hoih mahmah dingin bullam panin lam phat ding kipan ta uh hi.\n4. Kalaymyo Lamzilkpi dung & Lamka bom pawlkhat ah Mei naipak kikoih:\nLamkan mite leh engine a zang a hathawl luate' phattuamsak theihna dingin Lamka bom pawlkhat ah mei mihzel, tangzel cih a pheleplep koih uh a, kha nih bang sawt khin hi. Mipi kilungdam tuam mahmah a, tu a sangin tawmkhat kinawh thei lai deuh leh hoih ding hi, ci-in bullam ah agen zong ki-om dan hih tuak hi.\n(Lansong, Kalaymyo lamkapi ah bel sakol lim kihel khia a, Traffic mei kikoih zawh bel sawt khin zo a, mei en kawm in lam a kikan diamdiam ahi hi. Pawlkhat in bel ngeina seh thei nai lo uh a, pai hun ding pipi a ngak dedu tawh ngaklah lua a a na kawi ziauziau tawh hikeei simlai ahi hi.\n5. Zomi Nam Ni a munmun ah kibawl sawm:-\nKalaymyo ah Chin National Day cih min tawh pawlkhat in Tongphila ah neihsawm a, Zomi National Day cih min tawh Munlai Tuiphum Biakinn ah zong neihsawm cih kiza hi. Zomibup min tawh ahih leh bel Tuithang khua ah khua sawm li val sawmin limtakin bawl sawm uh, cih kiza hi.\n6. Suangphei khua ah Zato Innpi honpawi bawl ding:\nzing ciang, Feb.19, 2014 (Wed) AM.10:00 hunin Pastor Zam Tawi Sing (a) Singtawng (Suangphei-Korea) makaihna tawh Korea te' huhna Zatopi (pucca buiding) kha li sung a kilam pen man ta uh a, honpawi nei ding\nuh hi. A khua mite leh i minam i gam i hamphatna leh vaang khat zong ahih manin i lungdampih mahmah hi.\n7. ZRDP in JCV tawh nasep kipan thei ta:\nH.Vum Nang President of ZRDP makaihna tawh Motor lam tawh theihna leh phalna tunglam pan ngah khia ta ahih manin tu-in a pianna khua leh a motor koihna ahi, Saipimual khuasung leh a gamsungteng nawt ziahziah ta a, maban zop dingin geelna tampi nei hi. Thungetna, thapiakna leh panpih theihna tuamtuam tawh panpih ciat ni.\n8. ZCD makaite zong census a ding mipi tungah pulakna nei-in a sun a zan ci lo-in khua tuamtuam ah kuan khia ziahziah uh, cih thu kiza hi.\n9. Pumkhat suahna pawibawl ding:\nPa Theu Khan Dal (a) Theukuh te' tapa upen Tg.Suumpi* (Norway) leh Dr.Thang Leng Nuam (Pa Vung Go Lian (a) Chin Soe) tate in Zomi Nam ni ciangin Halleluijah Building, amau omna inn, Kalaymyo ah pumkhatsuahna\nnei ding uh hi. Lungdampihna thu i puak hi.\n10. R tungtawn a gam tuamtuam ah om, Zomi pawlkhat i gam a lungmuangtakin hong ciah (or) hong hawh seuhseuh thei ta uh hi. Nungkum in sanggam Tungzangte tangval li suakttakin hong ciah a, idawn ziahziah hi. Tunung diakin zong Tulsa a om kanau, Paupi zong ka nu vehin suaktatakin hong ciah thei ahi hi. Tua lo mi tamsim om ta ding hihang.\nHihte i et ciangin i gampen Pasian in thupha hong piakna khat leh kumpi hoih hong piakna hi a, lungdamhuai kasa mahmah hi. Mailam hong ciah lai dingte in zong na Visa uh a nam tuamtuam om ahih manin limtak teel in hong ciah, hong pha kawmkawm ciat ta un. A thubek a i kigal zakzak sangin kimu-in holim khawm leng ki-it kingaihnate zong om zaw tham hi, cih a lampi neite' adingin i kizasak hi. Tua bel gammi Stizen suahkihit ciang ahi, cih tel kim ciat ni.\n11. Biakna lam Pawi tuamtuam ding kisa ngeinai:\nKumcin khawmpi a munmun ah om ta a, a kiging ging loai zong pawlkhat om hi. March kha sungin ZCLS khawmpi leh panmun thak kiteelna zong Pyidawtha BC ah nei ding uh hi. GZA te in Kimuhkhopna khawmpi pen Tedim ah nei ding uh hi.\nKalay No.2 Section (A.G) khawmpi leh kum thum term kiteelpina pen Munlai A.G ah Feb.21-23, 2014 sungteng nei ding uh hi. Nitak sim biakpiakna hun ah Revd Dr Kam Cin Hau (Senior Pastor, Paradise A.G, Madalay) in hanthotna pia ding ahih manin thungai nuamte in kingai thei hi, cih zong i kizasak hi. Nipi ni-in Munlai A.G biakinn thak honna leh Topa' tung apna hun thupi khatin zong kinei ding ahi hi.\n12. Tedim Section A.G (E.P) Kiteel khin:-\nKum 2 Term a kinei den ahi, Section makai kiteelna pen nungin nei khin uh a, Gamngai A.G Pastor a sem leh Section ah Lai-at kum tamsim a sem, Revd Lian Za Tuang in Section Superindentend hong ngah khia demdam ta\nhi. Mi kician leh a kilawm khat ahih manin lungdampihna thu zong i puak hi.\n13. Kalaymyo huam sunga han/khan/san/than/kul teng kituahsakna tawh kimeizomin Tahan lamteng in tuah khia khin dedek ta uh a, pawlkhat bel a sawm vet lo zong om tuak cih kiza hi. Nung deuh nikhat bang pen innkuan khat sung bebek panin misi Luang 6 leh a tanaute luang khat tawh kigawm (Luang 7) tuah khatin kituah zen a, khitui luanna tamsim hi. Tuate pen nidangin Saipimual ah hausapi asem ngei Pu Gin Za Cin (Tawmging beh) innkuan ahi hi.\nTulaitak Santa Han a kituah nai lo teng leh Taungphi la han a ki-um tuam den honpi khat pen bit lai a, tungsiah a tawpna dong ah lai a teen tuak uh cih uh cih kiza hi. Tuate hong kipsuak zo tam, ahih kei leh a kituah kituah a kul veve tam, cih mipi in a etlaitak uh ahi hi.\nHih vai tawh kisai Zomi sung, biakna sungah nam nih a kipha cih pen i theihsa ahi hi. Kituah leh a khasia ding tam, kituah kei leh zong a khasia ding om ahih manin ka pan nading ka thei tuan kei hi. A hoih pen a Topa'n hong seppih dingin thungetna tawh panpih ciat ding hi hang.\n14. Dahna lam tawh kisia-in, Nu Cing Sian Man (Kum 65), (Pa Vung Lian Nang)' zi in zani, Feb.17, 2014 AM.9:00 hunin hong nusia hi. Amah pen zunkhum natna panin natna tuamtuam in bawl a, a na na khat ahi hi. A\nkhualui uh pen Phaiza hi a, tu-in Kalaymyo, Sanmyo veeng, Lamzikpi tungah inn nei uh a, Agape pawlpi (AMC) pawlpi mi ahi hi. . A pasal, Pa Lian Nang pen hunkhat lai Swe Thazin Bus manlongpi a nei masa pawl zong ahi hi. Zingciang Feb.19, PM.2:00 hunin vuina hunbawl ding uh hi.\n15. Tuzan mahin Tedim a teeng, Thangnuai khua mi, Nu Luan Mang (Kum 60*) in a omna inn panin hong nusia cih kiza hi. Amah zong a zawngkhal thei zel khat ahi hi. A tate pen Pa Pau Cin USA leh anau Tungpi, Cing Nuam cihte a tuamtuam ah om uh hi. Dr.Chin Khua Khaite' sanggamte zong ahi uh hi.\n16. Nung nipi sungin Aungthitsa Kawlte motor cycle hawl khat in Zomi numei khat khat taih lum mawk hi. Amah pen kum 60 pawl khih tuak a, Pinlong Baptist a Church Pastor sem, Revd Lang Suan Mung' unu ci hi. Kham lampan khual hong zinsuk hi a, a zintungna ahi, Agape pawlpi mi Pa Kham Suan Haute innpanin kivui hi. Sia Mung leh dah-le-kap teng dahpihna thu zong i gen hi.\n17. Nung nipi sung manin Saipimual A.G ah Upapi a sem, Pa Thang Sian Pau' tapa upen, Pa Kap Za Lian (kum 35*) in a gan zonna gamsung pan cinat vat aa, inn panin hong nusiat vat cih kiza hi. A zi pen Malaysia ah om a, a taneu teng nusia ahi hi.\nDah le-kap a omte tungah Topa'n Ama nopna tawh hong na tuamsak hen\nNB: Ommun pan a kiciantak a thu zakkhak pak teng a kihawmsawn pah i hi hi. A theih ding a kilawm pawlkhat in a hunlap deuh a theihtheih nading cih kideihsakna ahi hi.


url: =Na nung thuapding na bawl khin hiam? :: ZOMI DAILY\nNa nung thuapding na bawl khin hiam?\nposted on 4 June 2015 at 10:10 am Lomkholna: Article, SiamKhaute\nZomi te sung ah i kitangsap mahmah khat hi dingin ka thei hi. Nungthuap cih tak ciangin ei ih om loh or I sih nung ah ih sepna maban, tuamtuam te ah ei ai-awh a semthei ding mi nungtuap ding pattah ding pen abeisa hun leh tu hun ih et takciangin ZOMI te kitang sap lian mahmah khat in ngaihsun in ka mu hi.\nMoses nuntakna ih et takciangin Pasianin Moses na tel a, Moses in siding ahih pah zenzen loh hangin Joshua pen Na pantah toto ci leng kikhial lo ding hi.\nTua ahih manin Moses asih hangin Isreal mite beidong lo Bansam om lo in JOSHUA in Canaan Gamnuam na lut pih in Moses maban nazom toto thei hi. Bang hang eitua cilo ih hi diam? Moses in Mailam thukhualna tawh JOSHUA apat tah tohmanin Moses asih hang amaban kisem to in ISREAL te giautau lo in CANAAN na tung uh a, na gualzo toto uh hi.\nTua dan lian mah in ZOMI te sung ah kideihsakna leh kipattahna kitang sam mahmah hi. I mi makaite, BIAKNA lam, LEITUNG lam leh MIMAL mahmah a mipil, Misiamte in ih nung thuapding ih bawl khin zo hiam, si le cin na maban zom dingin Mi nakoih khin hiam, na khamuang taktak ngap hiam?\nSawtpi nungta dingin thu gel in la, zing ciangin sihpah dingin zong thu hong gel un. Na nung hong thuap thei ding mi tanau meltheih hita kei leh, tuaciang pilna anei khat peuh pattah huai lo hiam? Kiban sam kha thei ding hi.\nNau tangte in Makai, mipilte vaneh dingpen haksa kisa hamtang ahih manin, mipil, makaite, biakna lam ate in tuabang thei dingte Moses bangin sam a ih gen pih ding maban zun ding ih bawl, ih siam ding hun lua mahmah ta hi. Nang si le cin Nang dan, Joshua bangin maban azom thei ding ZOMI pihte na bawl khin hiam? Kikhualna tawh nungta ciat ni.\nAbeisa hun ngiahsun in, tulai tak dinmun ih ngaihsut teh Biakna ah, Minam Makai ah, Mimal pilna neite ah, si le uh\ncin na nungtuak ding mi muan huai om lo akitat tampi aom ban ah, tuadan ding zong tampi om mawk hi. Tua ahih manin ahun ih neihlai in Khangno tuabang dinmun tung thei ding te hong pattah ta peuh un cih ZOMI te sung maban akizop tohtoh theihna dingin deihsakna leh ka muhna hong pulak hi ing.\nEi bek kikhual leng tate mangthang ding a, Jesuh Kapkap ding hi.\nNong sim sak man lungdam ei, Hoih nasak leh Na share in khat peuh in nuntak pih ding hi.\nJune, 3, 2015\nPrevious: Pasian’ ompihna sungah nuntakna\nNext: I biak Pasian (Matt 6:6-34) ~ Dr. Ngul Khan Pau\nVaimimciim ~ Hau Za Cin\n2016 GZA Khawmpi Lawhcing\nA (10) veina Zosiam kuan hunding tangkona\nSingapore Changi Airport, Terminal 2 sungah meikang\nParcel & Calling


url: =Hosea 9 | Siantongluan.net\nHosea 9 |\nIsrael mite aw, midangte bangin lungdamin kipak kei un. Na Pasian uh na nusia uh a, ama tungah na citak kei uh hi. Numei paktatte bangin mun citengah Baal tungah na kizuak uh a, a hong leina ante hangin na lungdam uh hi.\nAhi zongin tua ante, oliv thaute, leh leenggahzute na khamtakun na nekha kei ding uh hi.\nBang hang hiam cih leh Topa gamsungah na omsuak kei ding uh a, Egypt gamah paikikin, Assiria gamsungah an sianglo na ne ding uh hi.\nGamdangah na om laitakun Topa tungah leenggahzu tawh biakna na pia kei ding uh a, gan gawh biakna zong na bawl kei ding uh hi. Sihna phuala annek bangin, na annekte un zong a neteng hong ninsak ding hi. Na ante uh zong na gilvahna ding bek uh hi ding a, Topa inn-ah khat zong na tun kei ding uh hi.\nA kiseh pawi hunte leh Topa pawi hun hong tun ciangin bangcih ding na hi uh hiam?\nLungkhamna hun hong tungin, mite na kithehthang uh ciangin, Egypt mite in note hong kaikhawm ding a, amau gam Memfis khuapi-ah vui ding bek na hi uh hi. Na inn na lote uh, kiak leh lopa in khuhcip lel ding hi.\nGimthuakna hun hong tungta a, thukkikna hun hong tungta hi. Tua hun ciangin Israel mite in na thei ding uh hi. Note mawhna hang leh note in kei nong muhdahluat manun, "Hih kamsangpa mihai hi; hih thumupa lungsim kicinglo hi," nong ci uh hi.\nAma mi Israel-te a vil dingin kamsang nasemin Pasian in kei hong sawl hi napi-in, ka paina khempeuhah vasa bangin thang nong siah uh a, Pasian gamsung teekteek mahah mite pen kamsangpa gal a suak mawk hi.\nA gamtatna uh gentheih lohin siahuai uh a, Gibeah khua-a a gamtat ngeite uh tawh kibang hi. Pasian in amau mawhnate thei-in gim a pia ding hi.\nTopa in hih bangin gen hi: Israel kong muh cilin hoih mahmah a, sehnel gamsunga a gah a zun kiuhkeuh leenggah tawh kibang hi. Na pu na pate uh ka muh cilin hoih mahmah a, a hun ciangin a min a zun sitset theigah muh tawh kibang hi. Ahi zongin Baalpeor a tun uh ciangin amaute in Baal milim bia pah uh ahih manin, amau biak milimte ka muhdah zahin amaute nangawn ka mudah pah hi.\nIsrael-te minliatna teng vasa bangin lengmang ding a, amau sung panin ta suak nawnloin, nupi gai, naupaai cih zong om nawnlo ding hi.\nAmaute in ta khoi mah ta le uh zong, suanlekhak a neihtheih ma-un ka khansihsak khin ding hi. Hih mite ka nungngat ciangin amaute tungah a lungkhamhuai lianpite a tung ding hi.\nTu-in ka mukhol khin hi. Mite in sabet-a a bet ding leh, a thah ding bekin, Israel mite in a naupangte uh khahkhia ding uh hi, a ci hi.\nTopa aw, hih mite tungah na piak ding bang hong ngen ding ka hi hiam? Amaute tatolhsak in la, a nawizu uh kangsak in.\nTopa in hih bangin gen hi: Amau gamtatsia khempeuh Gilgal phual pan a kipan hi a, tua muna kipanin amaute ka muhdah a kipan ahi hi. Amaute gamtatsiatna hangin gamsung panin ka hawlkhia ding hi. Amaute ka it nawn kei ding hi. A uliante un kei hong langpang uh hi.\nIsrael mite ahih leh a zung a keu, gah a gahlo ding singkung tawh kibang hi. Amaute in ta nei ta mah le uh zong, amau it mahmah tua a tate uh ka thahsak veve ding hi, ci hi.\nAmaute in a thu ngailo uh ahih manin ka Pasian in a mite a nial ding hi. Minam dangte lakah a vakvai mite a suak ding uh hi.\nTedim Lai Siangtho / Laibu: Hosea 9


url: =Neng Lian Thang a ding Online Petition Signature ngetsakna - TUNGZANG NEWS\nNeng Lian Thang a ding Online Petition Signature ngetsakna\nDear USA gam sunga om Zomi khempeuh:\nI sanggampa Neng Lian Thang vai tawh kisai group mail tuamtuam pan a zakhin tek ding hong lamen ungh.\nMaikha August 15, 2012 ( 1:00 PM) hun in Immigrant Judge Taylor, Florence, Arizona, in Kawlgam puakkik ding leh puakkik loh ding cih khensatna nei ding cih Kamphen Mi Mi tungtawn in ki thei hi.\nKawlgam puakkik lo-a, USA gam sungah om suak theihna a ngah theihna ding in USA gam sunga om Zomi akuama peuh in Judge tungah ngetsakna, thumsakna i neihna ding in Neng Lian Thang vai a vaan Siitni (Lawyer) Laura in a deihna Kamphen asepsak Mi Mi tungtawn in zaksakna hong nei hi.\nTua tawh kizui-in, Zomi Innkuan USA, Inc. in Judge tungah Sanggampa Neng Lian Thang Kawlgam puakkik lo-a, USA gam sungah om theihna a neihsuak nang thumsakna lai atuam in Siitni Laura tungtawn in kikhak khin hi. Tua banah, mimal atam theihthei in thumsakna i neih theihna ding deihna tawh hih Thumsakna Lai (Petition Letter) online tungtawn in kong bawl uh hi.\nSanggampa Neng Lian Thang a dingin thumsakna suaikaihna (Signature) na neihna dingin Zomi Innkuan USA mintawh kong ngetsak uh hi.\nJuly 31, 2012 ( 10:00 PM EST) hun in Signature aki ngah zahzah tawh Thumsakna Lai (Petition Letter) Siitninu Laura tungtawn in Judge tungah kikhak ding hi.\nTheihsakna: USA Immigration Court ah a kipuak ding Thumsakna Lai hi-a, USA ahi lo gamdang pan mapanna te Judge in asansiam loh khak ding lung hihmawhna tawh Suaikaihna USA gam sunga om Zomite tung bek pan in ki ngen hi.\nSignature neihnang mun:\nAkuama peuh mapang khawm ciat ni.


url: =Ka Nu’ phu ka lading hi ~ Tdkhen :: ZOMI DAILY\nKa Nu’ phu ka lading hi ~ Tdkhen\nposted on 14 April 2018 at 2:52 pm Lomkholna: News, Tdkhen\nAmerica leh Germany kido lai-in, a lehlam lehlamah galkapte ngongtat thei mahmah uh a, na ki guksak leh numeite zawhthawhna tawh kibuanna a tam mahmah hi. Tua hangin inn leh lo tampi kisia hi. Jine-te innkuan zong a inn uh kang hi. A pa zong thautang lengsawn in kha in a si hi. A nu tawh amau gel bek om a, amah pen zato siamah hi-in, galkap liam tampite kem dingin zato ah a pai’ pah a kul ahi hi.\nA nu a paisan ding haksa sa mahmah a, a paisan ding a ngaihsut ciangin kap kha zel a, a nu tawh a kap khawm zel uh hi.\nA pai’hun ding tungta a, mawtaw in hong zawn ta hi. A nu tawh thu ngen khawmin, khitui luangin hong kikhen uh hi. Tua bang laitak mahin zong bomb a puakkham dam’dam’ hi. Tainih bang a pai’khit uh ciangin, Jine in a kisam mahmah khat mangngilh ahih lam hong kiphawk a, ahi zongin pulak pah ngam lo hi.\nMawtaw hawlpa in Jane’ mel a muh ciangin, “Bang kisam na hiam” ci-in donga, “Ka na a kitangsam khat mangngilh ing” a ci hi. Mawtaw hawlpa in zong pau nawn sese lo-in a mawtaw lehhawlin a kileh kik uh hi. Inn kong a tun ciangin lungkham’ tauna aw khat, innsungah a za hi.\nJine in zong bang ahi zen tam, ci-in thakhatin tum pah a, innkong a hon phetleh sual tungah a nu, guaktangin sisan tawh a kiphah gawp a mu hi. Galkap khat thakhatin tawlet(padenpauh)ah lengkhia a mu hi. A nu a etcian ciangin a awm-ah tem tawh a kidawt a mu hi.\nJine in a nu kawi’cip a sawm’ laitakin a inn gei-ah bomb hong kia a, mawtaw hawlpa in Jine suahtakpih nuam zaw ahihmanin, a baan-ah manin a mawtaw tawh a taipih vingveng hi. Jine in a inn kang a muh ciangin, a nu tawh kangtum ding cih ngaihsun ahihmanin, thuak’hak sa lua mahmah hi.\nA nasepna mun, zato a tun ciangin, galkap liam tampi kepding a om a mu pah hi. A dahna tawh mawk’om theih thu hilo ahihmanin, a nu mah ngaihsun ngeungau-in, Pasian’ tungah ki-ap kawmkawm a, a sep ding peuh a sem samsam hi. Galkap liam tampi hehnemin, ama’ hangin galkap tampi in Jesu a muhlawh uh hi.\nKhatvei galkap liam 10 hong kipuak a, siamahte in buaipih mahmah uh hi. Jine in zong galkap liam pha mahmah khat a buaipih laitakin, a gei-a pa in Jine pen na en gige a, a zan-lama nupi khat a buan’khit cianga, tem tawh a dawtlup nu’ tanu ahih lam a theih ciangin, a cih nading a thei kei hi. Jine in zong tua pa a muh phetmahin a nu thatpa ahih lam a tel hi.\nTawlet-a a lensuah laitakin a biangpawn phenphan a mu man hi. Jine in zong ama’ san a tun ciangin hoih tak mahin bawlin, a minte leh a nat dante a lai(ward)sungah a gelh sak hi. A nu thatpa’ min pen Loch ahi hi. Ji.ne in a nu’ phu a lak’ ding hun, lem a sa hi. Lak’ dingin zong kilawm a sa lel hi.\nLoch in zong tua mah ngaihsun ahihmanin zanin zong ihmusip ngam ngei lo hi. Nikhatni-in Jine zong a duty hun hong tungta a, “Ka nu’ phu ka la ding hi” ci-in, sihna gutui tawh kigingsa in hong pai khia hi. Kongkhak a hon’ding ciangin ngaihsutna dang khat hong piang ngiau hi. A sep loh dingpi sem kha in a kingaihsun hi. Tua bangin konggei-ah hunkhat sung ding nilohin, amah leh amah a kisutsut hi. “Na galte na it in” cih thu in na dawntuah ngiau ahihmanin, lamdang kisa lua hi.\nNidangin a duty ding ciangin thu ngen den hi napi, tu-tung pen thunget ding phawk kha lo hi. “Kei hongitte in ka thu a zui ding uh hi” cih thu a lungsimah hong kiguang thuah leuleu a, Jesu’ min tawh midangte mah bangin a bawl’ding a khensat ta hi.\nKonggei mahah khukdin sukpahin thu ngen a, a thongip sunga a zatui puakte a paikhia pah hi. A nu thatpa’ aadingin thu hong ngetsak ta hi. Tua-a kipanin a lungsim vangikpi teng tolhkhia a, maitai takin hong om kik thei hi. Tua ciangin kong hong a, mi khemoeuh muhna kibangin a en thei pah hi.\nA banbanin a meimate uh puah sak a, tua laitakin Loch in a om na panin a na en gige hi. Bang zatui tawh hong sunlum zen tam, ci-in patau mahmah hi. Ama’ kiang hong tun ciangin hoih takin hopih a, a liammate dawmtakin a sawpsak hi. Midangte sangin hong limbawl’ zaw lai cih Loch in a muh ciangin, tel zo lo-in lamdang a sa lua mahmah hi. Siamah nu inlah amah tel mahmah hi, cih a tel sem hi.\nKalthum bang hong sawt ciangin, Loch zong teikhut tawh hong kilawn zo ta a, lamdang a sak mahmah siamahnu kiang hong tung masa pen hi. Loch zong siamahnu’ konggeiah hong ding phei-in, na mupah ahihmanin Jine in, “E, dam ta na ke-maw” ci-in na nuihmai hi. Loch pen a teikhut tungah kingamin, gen sawn ding zong thei lo-in a ling setset hi. Jine in tua banga om a muh ciangin, “Bang kisam na hiam, kong sepsak theih ding a om hiam” ci-in a dong pha hi.\nLoch pen Jine’ lam zong nga ngam lo-in, “Na nu that ka hihlam hong thei napi-cin, hizah-a ka tungah hehpihna nong neih pen a bangci mi na hiam” ci-in a gen’ bangbangin ta dingin, a kihuamsa in hong dong hi. Jine in zong. “Tua thute gengen nawn kei in! Ka Topa in nangmah hongit ahihmanin, na tunga kong bawl’ bangbang ka Topa’ hong thupiak ahi hi.\nAma’ tungah lungdam zaw in! Nang kong bawlbawl laitakin zong, kei’ neih bang na neih nadingin ke’n thu hong ngetnget sak ing” a cih ciangin, Loch zong thakhatin a lungtang hong kitam kham in, khitui naptui tawh zaw-ningniangin a Topa kiang a zuan ta hi. Tdkhen\nPrevious: ZAM Thupuak :: 15 Apr 18 (RSC te ki pankikding)\nNext: Ka theihbat tanh: Lawmhanneek, Sialsawm\nZomi banghang in kici zaw???


url: =Lim hilel e i ci ding hiam? :: ZOMI DAILY\nposted on 11 September 2018 at 8:56 am Lomkholna: News, Siamsin\nNitak sim in ih lupna tungah lumden hi hang. Tua ih lupna khansungah a lian mahmah dawi lim khat suangleng bang a ci tam? Ih mang a hoih tam? Tua ahihkei leh a lau i om tam? Tua ahihkeileh tuabang dawi lim a deihlo, a suangnuam lo vive i hi zaw tam?\nTua dawi lim, luguh a nei, ki a nei, a hapak a dawk viavua leh a lauhuai mahmah lim pen ih lupna khansungah suan dingin a deih i om ding hiam? Kua mah ki omlo khading hi. Tua ahihleh tua lim a taktak lah hisam loaa banglau dingom hiam ci in dotna om ding hi.\nTua leh tua lim a kihta maw? Lim in hongpet thei maw? Pasian um lo maw? Tua pen i muh lim in ih nuntakna sungah daitak in na hongsem a hihman ahihi.\nA deih huai lim\nNa lupna khansungah nupa ki it mahmah lim a hihkeileh naupangte ihmu hithiat in tualaitak in Pasian in thupha a pia lim khawng hileh e? Ihmut laitak in Pasian hong ompihna, vantungmite hongcin hongkepna laisiangtho kammalte laimal golpipi khawngtawh na ki at leh e, tua khansungah i lum nuam ding hiam?\nA masalim tawh koipen cidam huai zaw ding hiam? Koi pen in hong lungnuamsak zaw ding hiam? Mikhempeuh phial in lim hoih mah deihzaw, tel zaw ding hi. Tua te lim hilel e ki ci thei lo hi. I muh limte in a ginglo in thu hong gengen ahihi. I et sim, i muh sim in thu khat hong gen hi. Tuabangin nisim in thu hong gengen ciangin ih sunglam pan in ki um hi.\nMuh theih dingin lim bawl ni\nMittawh muhna thusim i zat theih nadingpen hamsa hetlo hi. A masa pen in i deih van le na, a hihkei leh i piannop dan kician takin theih masak ding ahihi. Tua khit ciangin a lim aa bawl ding hilel hi. Tua limpen i muhdentheih nading, i etloh hangin zongh i muh veve nading munte ah koih ding ahihi.\nA neisa, a piangkhinsa bangin a lim bawlthei leng hoih penpen hi. I lim pen en napi, mu napi, ih sungtawng pan in i deihloh khat, i up vet loh khat hileh pen hoihlo hi. I suan lim pen i deih leh piangzo dinghi ci aa i up mah a hih ding kisam hi.\nI gensa mahbangin na up vetloh khat a hiphial zongin na sungah hong tengin na theihloh kal in na hong sem veve lai ding ahihi. Hihthu pen a kikhel ngeilo thukhun kip (universal law) ahihi.\nNi sim in huntuam khat la in enzo den leng hoih pen hi ci in mipil te’n gen uh hi. Minute 15-20 cih bang en zo den leng hoih mahmah hi. Tuabangin i en zo kei zongin i phawkkhak loh kal aa i muhna in zongh nalianpi ih sunglam ah piangsak hi. Baihlamtak a Nalianpi Sepna/ Siamsin Library\nPrevious: Laukei in, nang adingin vantungmite kigingden hi ~ Tdkhen\nNext: Zi hoih ~ Ning Nuam Vung


url: =US ah Hurricane Irma huihpi hangin Electric mei angahlo 7.3 million bangpha :: ZOMI DAILY\nposted on 12 September 2017 at 9:03 am Lomkholna: News, Sawltak, USA, World\nUS gamsung aom State tuamtuam ahi Florida, Georgia, South Carolina, Alabama sungteng ah Hurricane Irma in nawkgawp ahih manin, Electric Power ngahlo in acimawh tampitak om cih Reuters pan kiza hi. Khuasung mipi te teenna inn leh sumbawlna Business avekin akigawm in mun 7.3 Million bangah Electric Power kisiacip cihi.\nElectric Power asiatcipdiakna ahihleh Florida Power & Light’s Service Area sungteng hiphadiak cihi. Florida State sungah Electric Power Company alianpen ahi FPL leh NextEra Energy te genkhiatna ah Electric Power akisiacip munpen Sunday ni in 3.6 Million bang hi a, ahi zongin Monday ni in phadawm zawdeuh 3.5 Million ah kiamsuk cihi.\nFlorida’ Northern leh Central sungteng Electric Power apia Company khat ahi Duke Energy Corp te’n agenna ah amau piakna sungteng ahzong Electric Power asiapen 1.2 Million bang khangtovat cihi.\nHurricane Irma kici huihpi in Sunday zingsanglam in alauhuai ahat mahmah in akiciamteh Category 4 Storm tawh Southwest Florida sungteng nawkgawp hi. Monday zingsang ciangin huihhat pen damdam in kiamsuksam hi.\nVideo: Hurricane Irma hits Florida Keys | The New York Times\nTuapan in huihpi pen Southern Georgia lam manawh leuleu a, huihhatna pen naikhatin 60 miles (97 km) tawh nawkgawp hi ci’n U.S. National Hurricane Center te’n genkhia uhhi. Georgia State sung ahzong Hurricane Irma hangin Electric Power asiacip Customers 900,000 bang om cihi.\nRelated: Hurricane Irma huihpi hangin mi 23 sikhin, Florida aom te ki hemkhiasak\nHih Hurricane Irma huihpi nawkna hangin Caribbean kuamsung ah asi pen mi 34 phakhin kici a, US Florida Keys sungahzong mi 9 bang si cih ABC News pan kiza hi. Sawltak #zomidaily\nPrevious: ZYA News: Kawlpi Tazin & Tat Oo vengsung ah migilo tam & thutuamtuam\nNext: Temtawi pasal khatguak in UOB Bank damiah taihin RM46,000 puakhia


url: =Khenpi 4 ~ MUC\nAdmin 12:35:00 PM Articles, Conference Pianna thu, Pr. Khamkhen Kaihkhop Kawlgam ZomiSDA tangthu\nZato le Nasemte Omna Huang Ngetna\nZato vai pen union uliante kikhawlsakna ah emergency cause in mitampi in atel uh hangin, Conference-te thukhenzum ah khia-a, sumlom zatna le zuauthu phuahnate pen kuamahin hih union buaina sung ah ngaihsun khalo phial ding uh hi. Ahizongin hitegel pen khen theih hilo ahihna, Khenpi 2 sunga Khen le Union-1 kihona ah akicingin kidawk khin hi.\nConference-te adona uh hanga, sum le zuauthu azatkhop uhciangin, kumpi zum ah meeltheih nei ongsuak uha, High Court dongah apanpih thei ding thukhenmang (galkap bumuh level ), Tayalotdaw sitni, le kumpi ulian thunei pawlkhat ong neita uh hi. Zumlut dingin Saw Htoo Glae le anaupa Kyaw Htoo Lin hoihtakin ong khutzat thei uh hi. Tuateng in leihang sakin, kumpi zum maingap uha, Zatopi nget ding zong baihlam sato pah uh hi. Union EC kuppihlo –in amaulungsim phutna zui-in ong semto uh hi.\nSDA Zatopi le Zato Nasemte omna Kanbe Huang:\nHih zato pen 1947 kum leitungbup 13th Sabbath School sumpi tawh kilamin, Priminister U Nu in hong hi. American Zatopi ci-a minthang ahi hi. Tawlangyi Kumpi ong kaha, gamdang mi teng akiciahsak ciangin, a len ding omlo ahihmani, 1965 tung ah ap uh hi. Kumpi in Mit, Bil, Nak,le Gawl lamteng kepna Zatopi mahin zang hi. 1988 khita kipan galkap in la hi. Hunkhat ciangin, Max Myanmar Conpany khutsung ah tung hi. Pr Memory Tun in hih zato angetkik laitakin Max Myanmar khutsunga om ahi hi.\nMinistry of Health tung le Max Myanmar tung pan ngetkikna lai bawl uha, tadensa sungah zong suaksak uh hi. Tua ading amapangpi dingin Pawlpi upa(elder) kici U Kyaw Lin Htoo zang uh hi. Tua ngetkikna thu sangpi mah natung khin hi. Ministry of Health in ong piakkik kei leh thukhenzum ah thu kabawl ding uh hi, cin zaksakna lai suaksak uh hi(Apendix –F).\nKanbe-a zato nasemte quarter: SDA zatopi omlai-a workerte omna Kanbe huang pen 1965 in kumpi in laksak hi. Tua zong ngenin ngahkik napi MYUM tungah apna omlo ci uh hi(Hih thu atelcian in kithei lo-a kantel laiding).\nHih zato ngetkik nadingin sum le pai pen Pr. Memory in ama sum zang dingin gen ci uh hi. Ahizongin MYUM Treasurer tung panin asawtlo-a lohkik dingin sumlompi la hi, ci uh hi. A sumlom thoh akithei pen Ks tein 500 ta thumvei thoh hi, ci hi(agawm in Ks Tein 1,500) ahi hi. Tua sumte pen EC phalna omlo-a, enforce in, Treasurer le secretary letmat thusakin, athoh ahi hi. (Apendix—G ah simbeh in).\nHih atunga No 1 le 2 ngetkikna ah Elder 1 အသင္း လူႀကီး ၁ acih uh U Kyaw Lin Htoo mapangpi in a zat uh ahi hi. Nyipitaw a vuangyi zum dong alut thei ding mimuan pen in aneih uh ahi hi. Amah pen 2008 kuma Galkap Thauhlangyi Bogyi kineihpa nau hi-a, apa pen Police lamah Yemoe ciang tawh pensen ahi hi. Kumpi zum khat peuh ah thuklut ding akisap cianga MYUM president khutzat-te hi uh hi. Hihte tawh akipawlkhawm laiteng MYUM worker sungah kuamah apaungam omlo zah ahihi.\nMYUM Health Center: Kamayuat, Tukha Mat-taing kimah MYUM in huang khat nei hi. Tua vai zong buaina om ci hi. Union in akipatlamin hih huang ah Urban ministry dingin English hilhna sangno khat hong ngei hi. Hunkhat khit ciangin Health Center project cih khat tawh khel uh hi. Tua adingin Dr. Htwe Lay makai in seh uh hi. Amah pen kumpi sungah MBBS ahi hi. MYUM in USA a SDA University zatopi khatah further study kum 2 sinbeh sak hi. Tuakhitin Myanmar Union Adventist Seminary(MUAS) Clinic, Myaungmya ah sem hi. Tua panin MYUM ah Health Ministry Director sem ahi hi. Health Centre-a asepnate Presidentpa khutzatpa in a vasai den ciangin nuam salo, lungkimlo ahihmanin, a gengen hangin, thulutlo den hi, ci uh hi. Tua manin, hihbang thumanlo tawh kisawh nuamkeng ci’n, khiatna lai le nasepkhawlna lai agelh khit ciangin a nasep tawpsan hi, ci uh hi. SSD in bel tawplo dingin gen uh, ci hi.\nHihte in MYUM kelluphumteng pholak ong suak hi. Thamloin, MUAS pan sia Paul Tanbaunaw-te pawl in zong MYUM sunga thanghuai tatna teng alungkimlohna uh union tunglam zum ah laikhia uh hi, cih kiza hi. Hih pen MYUM administrative corruption le mismanagement vaia thupiangte tawh kisai action lakna ding emergency causes ahi hi.\nZato ngetna ah EC thukimna le khensatna zui-a tavuan kiguan ahihlian loh hangin, kumpi zum aphu dingin Elder 1 acih uh U Kyaw Htoo Lin zang uh hi. Tua zato pen 1988 pan galkap in zanga, hunk hat ciangin Max-Myanmar Company in zang hi. Galkapte tung pan bangci ngah uh cih ithei kei hi.\nMax Myanmar tungah ngetna bawl uha, Ministry of Health tungah zong ngen uh hi. Hih nasepna adingin zong sum honkhat zang uha, President in ma sum tawh asi ding danin ging hi.


url: =Manchester atuahsia te a enkikding in American Singer Ariana Grande hawhkik :: ZOMI DAILY\nAmerican Singer minthang mahmahkhat ahi Ariana Grande in nungkhasung in Manchester ah Concert abawl laitak in Suicide Bomb puakkham ahih manin, mi 22 in sihlawh a, adangzong mi 59 bangin liamlawh uhhi.\nAriana Grande in ama Concert bawlna ah a endingin apai te atuahsiat pen lainat mahmah a, tua Suicide Bomb kitapna hangin tuahsiatna athuakkha Victims te panpih nadingin “Benefit Concert” bawlsakding cihi.\nTua Concert pen “One Love Manchester” cih min kivawh a, atuahsia te panpih nadingin Concert abawlngiat ahihi. Manchester khuasung mipi te’nzong ki lunglutlua mahmah a, Ticket bekbek akigawm in 45,000 akizuak pen Minute 6 sungin avekin kileikhinpah ciliang hi.\n“One Love Manchester” Concert pen tuni Sunday ni in akibawlding ahihi.\nKum 23 bek aphapan leitungbup ah aminthang mahmah American Pop Star Ariana Grande pen Friday ni in London khuapi tungkhinta hi.\nVideo: Ariana Grande holding star-studded benefit concert after Manchester attack\nZanni Saturday ni inzong Manchester Bomb Attack hangin atuahsia zato lumte avehding in zato ah paikawikawi in thapiakna vaneikhin hi.\nAtung a Photo zong kum 8 aphapan Lily Harrison kici naupangno kiangah natveh in ahawh laitak ahihi. Lily Harrison pen Manchester Arena ah Concert ente lakah akihel hi a, Suicide Bomb puakkhapna hangin aliam te lakah akihel ahihi.\nTuni akibawlding “One Love Manchester” ah lasiam minthang tuamtuam ahi Katy Perry, Miley Cyrus, Justin Bieber cihtezong kihelding cih kiza hi.\nMay 27 ni in Manchester ah Concert abawl laitak asi aliam tepen kalungtang sungah ka khantawn in omden dinghi ci’n “will be on my mind and in my heart every day and I will think of them with everything I do for the rest of my life” Ariane Grande in Twitter tungah gelhkhia hi. ZD Sawltak #zomidaily\nPrevious: Malaysia, Kedah ah mawtaw 4 kitaihgawp in nupa kopkhat aphual ah sipah\nNext: London khuasung ngongtat te buaisakna “Terrorist Attacks” hangin mi 10 si, 48 liam


url: =#INNPI (Zomi): Video English\nShowing posts with label Video English. Show all posts\nPope (Catholic), Sri Lanka ah Biakna tuamtuam te tawh kimuhna - 13 Jan 2015\nNelson' tanute dawnna video - Tedim\nPlanetShakers music band te Tedim ah a hawhna videos\nPost by Innpi Emperorz.\nLeitung ah phatna le biakna lamah Pasian zat mahmah Australia gam a om PLANET SHAKERS or Hill Song kicite December 2014 sung in Kawlgam hong zin uh a, December 3,2014 ni-in Zogam, Tedim khuapi tung uh a, Tedim khua nawl vaidawnna Kongpi (WELCOME GATE) pan Zongeina makai pawl (Yinkyimuh) te in Zolam tawh nasiatak kidawn ziahziah ci hi. Tua banah Sia Kai Cin Mang in Zongeina ahi Hanla sa ciaiciai in Zothau lawng khat lawn uh cih kiza hi.\nTua banah Planet Shakers hong paite khempeuh CMBC pawlpi pan leh Khuasung pan Nungak te in Zodial khat ciat pia uh a, amau zong lungdam thei mahmah uh ci hi. AG pawlpite LST sang ahi BBC sang naupang te in Planet Shakers TShirt sil zihziah in dawn uh hi. Zinte pen Rev. Nang Lian Kap i LST sanginn ah kitungsak a, tuni December 3,2014 nitak in CCJ Hall ah lasakna leh Healing service kinei ding a, Dec. 4,2013 ni ciang kineito sak ding ci hi. Kawlpi pan Rev. Go Za Nang, Rev. David Khen leh khanngote 20 in Tedim ah zuito thei uh a, Sound system pen Tahan a om ZAWLBUK kici sanggam Mizo te a zankhat zatman Ks.1000000 (Tengsawm) tawh kikawm ci hi. December 6,2014 ni ciangin Kawlpi a om Agape Mission center ah hunzang ding uh ci hi.\nDecember 5,2014 (Friday) ni ciangin Tedim khuapi sungah sanggam nunung penpen ahi Tedim Sangmang Nelson topa hong tunzawh kum 100 cinna pawipi sim dingin, USA pan Nelson topa' tanu te zong Tedim khuapi tung leuleu ding uh a,Tedim khuamual pan Zongeina lam, Zothau lotna cihte tawh nasiatak vaidawnna kinei ding ci hi. Tua lai pan Tedim khuapi sung kilutsuak in CMBC biakinnpi pan Haleluijah lapi tawh zindawnna nei leuleu ding cih thu Dr. Thuamthang (Tedim) tungtawn in kizasawn hi. Zogam ah Pasian itna in hong tuam zihziah ta ahih manin, Zomite kipumkhatna tawh Topa nasem in ama minthangsak ding bek kisam hi.\nRef: Thuam Khan Thang\nUS aa om a hehpihhuai Zomi innkuan khat (Video)\nYangon aa Obama thugenna ah Zotang\nYangon aa Obama thugenna ah Zolia\nObama Yangon airport ah a tunna video\nGreeting with Indigenous dresses\n(including Zomi traditional dress)\nClick: Obama Kawlgam a hawhna tungah ngaihsutna tuamtuam\nASEAN summit 2014 - Myanmar (ah Zomite' ngeina puan kizangh)


url: =Zomi Idol (Thukhupna) ~ Dr. Do Suan Mung :: ZOMI DAILY\nZomi Idol (Thukhupna) ~ Dr. Do Suan Mung\nposted on 2 September 2019 at 12:09 pm Lomkholna: Dosuanmung, News, Zomi\nTutung Idol vai i kikupna tungtawnin thuthak tampi ka muh lawh a, ka lungdam hi. Thului (article) kisung pawlkhat pen pilvai, thutheih vai mahmah ahih manin ka thutheihna tampi hong khangsak hi. I thugenteng lakah Idol i khiatna Dictionary in nih leh thum gen-a, “mi pahtaak huai, mi pahtawi huaite” genna in zong kizang hi, cih thu tawm hih lai ah kong genbeh nuam hi.\nIdol khiatna bul pen Pasian taanga biak dinga kibawl milim cihna hi. Tua khiatna bek tawh kum tul tampi a kizang hi. 1560s kim in Manglai ah figurative sense (khiatna neisawn) in hong kizang a, “mi zuauthei mi muanhuai lo (someone who is false or untrustworthy) cih khiatna nei hi. 1590s kim teh ahoih zawdeuh a a kizatna khat kiciamteh a, mi (na) khat mittaw sialkhau let a thupi sakna (any person or thing regarded with blind admiration, adoration, or devotion) cih ahi hi. Tuni a mi pawlkhat in, ‘Dictionary ah ‘mi pahtawihuai mi zahtak huai’ cih khiatna nei hi,’ acih pen uh hipan a hong piangkhia hi. (Kammal khat i khiatna bulpi pen Dictionary bu khat lem a ‘hih lai a tua ci ei’ cih pah theih hilo hi. Abul abal kanzek ngai hi).\nHih i gen idol zatna nangawn ah aval akaan a thupi sakte genna hi a ahoih lam hituan lo hi. Athu ala tuat lo-a mittaw sialkhau let a thupi sakna cihna hi (blind admiration, adoration, or devotion). Idol i khiatna kibatpih kammal dang (synonym) khat pen worship ahi hi. Bia nuam zah a thupi sa cihna hi. Pasian theilo, Pasian um lo te in bel thupi asak te uh abia (idolized) lel mah uh hi. Hitler, Moe-tse-tung, Kim Jong Un te a mite un idolized tham uh hi. Pasian maan thei lo uh ahih manin thupi asak peuhpeuh Pasian mun ah koih in abia uh ahi hi.\nEi, Pasian umte bel ki idolized ding kuamah ut lo dinga, Pasian um ten zong kuamah adolize het lo ding hi. Sia Tuang Za Khai in na laigelhna ah Dr. Do Suan Mung pen ka idol khat hi hong cimawk cin ka dip bang kua phial hi. Kei peuhmah hong idolize het ken cih hong thum nuam ing. Thupi hong sa, etteh taak hong sa nahih leh ka “model/ exemplar/ hero” cih bang khat hong ci leteh kilawm zaw ding hi. Thukhat ah, thupi hong sa takpi nahih leh ka lungdam hi.\nPasian longal leitungmi, leitung na, ahoih lam a biak taak kuamah, bangmah om lo hi. Tua ahih manin mihoih nahoih tawh idol zathuai lo aci hihang. Hoih isak mahmah, thupi isak mahmah, i Zomi la kidemna pen “Zomi Idol” icih teh nungak nunnem, nungak migi hithiat khat “Jezebel” cih min piak tawh kibang pian i sak man hi. Thu hoih, nasep hoih mahmah khat leitung paizia, kim leh pam huzapna tawh min vawh khial kha ihi tam cih thu hi bek hi.\nThu in genin, la in isak mah bangin ei Zomi te Pasian in cii banga hong teel tuamte hihang. Leitung minam khempeuh ah ei Zomite zah a Tapidaw % (percentage) atam leh Pasian nasem % (percentage) atam minam dang tam khollo ding hi. Pasian teel, Pasian zat minam hihang. Pasian uk (theocratic people) minam hihang. Tuazah khatin thu leh la khat peuhpeuh Pasian thu tawh etkak loh, memat loh phamawh hi; Pasian thu, Laisiangtho mah ultung sak kul hi, cih thu bel i lungsim tawngah vom kinken lehang cih lunggulh huai sa mahmah ing.\nI thulu tawh kisai gen huai kasak teng gen khin ta ka hih manin mailam ah hih thu kong gen nawn kei ding hi. Tua ahih manin thukhupna a kong gennop thu pawlkhat hih lai ah kong gen ding hi.\nAmasa in, hih idol tawh kisai ka gen ciangin “idol” kammal thugen ka hi a, ZOMUS, Zomi Idol abeisa a kineite, thu vaihawmte, lasate, kidemna a angahte thu hilo hi cih itel ding ka deih hi. Acil pek a ka gen mah bangin ZOMUS nasepna, Zomi Idol kibawl sate thupi asa mikhat ka hi hi. ZOMUS makaipite in hong thei ding hi.\nAnihna ah, hih i thu kikupna hangin ZOMUS makai te in nong thadah lawh loh ding uh kong thum nuam hi. Ei mite thu kikup siamtak nailo ihih manin na zakdah uh thu leh kammal zong kigen kha ding hi. Tua te telsiam in ma nong nawt toh ding uh kong hanthawn nuam hi. Hih thu bek hi loin, mailam ah thu khat peuhpeuh zong khinkhai thei, ngaisun pha thei, kei cih ci teltal loin ahoih pen lampi nong zuih theih ding uh kong hanthawn nuam hi. Na vekpi phial mah un tua bang lungsim puak aneisa mah a zong kong tuat ahi hi.\nAthumna ah, Idol kammal ka deih loh hangin Zomi Idol min laih ni aci pah zong ka hi kei hi. Bangbang min i puasak zongin nasep hoih sem ihih nakleh kipanpih ding cih pen kei ngaihsut zia hi. I nasep hoih mahmah ahih teh amin zong ngaihsak mahmah leng cih thu hibek hi. Mailam ZOMUS nasepna ah panpih theihna kong neih leh thasial hetlo in kong panpih ding hi.\nAlina ah, mipite in i muhna, i ngaihsutna genkhuan, pulak khuan nei hihang. Ahi zongin, thu i gen teh thu mah genin, a kisai lo mimal vai leh thu dang tuamtuam tawh i vialhgawp loh ding thupi ka sa hi. Thu i gen ciangin zong kammal kilawm zangin, kamnin, kam nainawng khawng, mi kona, mi selphona khawng i zat loh ding zong kidop huai mahmah hi. Topan Zomite leh ZOMUS thupha hong pia tahen. Dr. Do Suan Mung\nPrevious: A kicing lungnopna Pasian’ sung bekah om ~ David Tuang\nNext: Idol tawh kisai ~ Pastor Nangpi


url: =June 5, 2021 ~ MUC\nAdmin 3:15:00 PM Articles, Offertory Reading Zomi\nA Hau Khangno In Pasian A Masak Loh Manin\nNa khempeuhah Pasian hamsat ding hamsa hi. A hau khangno nunzia in i nunzia ding tampi hong hilh hi lo hiam?\nJesuh in a hau khangno khat tawh kimuh ciangin a hau khat in Jesuh nungzuite lakah\nkihel dingin lamen ding uh hi. A hi zongin a sawt lo-in mihau pa in a neihsateng zuakin mizawngte huhin Jesuh nungzuin dingin sapna a ngah ciangin bang thu piang hiam? Jesuh in tua pa tungah “ kicintakna na deihleh na neihsa khempeuh zuak inla, mizawngte huh in. Tua khit ciangin ka nung hong zui in, ci-in sam hi. Ahi zongin tua mipa in hih thu a zak ciangin maikhingsa-in a paikhia hi. Tua khit ciangin Jesuh in a nungzuite tungah “ A mantakpi kong cihin sumhaute in vantung gam a lut ding uh hamsa hi. Ka hong gen kikin ah sumhau khat in vantunggam a lut ding sangin sa-ngawngsau khat in phim bil vang sung a lut ding baihzaw ding hi, ci hi. A nungzuite in hih thu a zak uh ciangin lamdangsa-in, kua in hotkhiatna sung tung zo ding hiam? ci-in Jesuh dong uh a, Jesuh in Pasian in sep zawh loh a nei kei hi, ci-in a dawng hi (Matt. 19: 21 – 26).\nA hau khangno in hotkhiatna ngah lo-in Pasian tawh kizopna taktak thei lo hi. Mihing leh Pasian in pumkhat suakin nopna kicing tawh nungta thei hi (shalom) cih thu thei lo hi.\nNeih leh lamh a nei mi khat in tua nate limtak kemcing ding masuan nei a, kuama suksiat theih loh dingin kemcing hi. Van le nate hauhna in hong khamuangsak thei hi. Tua bang hauhna in Topa kiang pan thupha hi. Ahi zongin eima thalawhsa bangin i nagihsut ciangin nuntak bitna hong pia thei hi. Eima sepsa bangin ngaihsunin kuamah huh lo dingin i ngaihsut khak ciangin tua in samsiatna suak hi.\nA hau tangvalpa in hauhna masak hi. Jesuh in tua bang amuh ciangin a khitui luang hi. Hotkhiatna nusia-in neih le lamh tungah kinga hi. Pasian masak mi khat in neih le lamh a nihna ah koih hi. Lungsim tak tawh piakna in Pasian masakna khat hi. A hau tangval khat in Pasian a masak ding nial hi. Tua hangin gimna lianpi thuak hi.\nPasian hong itna in Amah masak ding hongkai hi.


url: =Cihtakna (Faithfulness) ~ Pau Za Mung :: ZOMI DAILY\nposted on 23 July 2019 at 11:09 am Lomkholna: Article, Pauzamung\nBulphuh LST Paunak 3;3 Etkaak LST Zawhang 1:1 Cihtakna ih cihin, thadah zulhzau lo, ki phasak ki sathei lo, maizum theilo, gimlua tawllua kisa ngeilo, sumhlua baailua kisa ngeilo, cimawh genhthei lua kisa ngeilo, lungkia lungtomh theilo, thuumthuum tauutauu lo in khuisasa lo, phunphun ngei vetlo, lungduai teitai aa, mabaan khat peuhpeuh ah hokumh maan (discipline) tawh phinhcil kuhkal takaa hanciam geiigaii aa maapan na tawh khuasakna ahi hi. Lamdang khatin gen lehang, khangluite in, “ Lungme thahlah,” ana cihte bang ahi hi.\nNB:- Lungme a kici in, tulai khangte in atel theikei dinguh hi. Lungme in lunggam namkhat hi’n, amel ahawih hetkei thiamthuam hi. Amul ling themhthamh in, akihtak huai, a kihuai leh a lipkhap huai mahmah hi.Tuabek hilo lai, ihci ihsa tawh ki sukha leh, ih pumpi in thakh in ih ki khuatkhuat na hangin ih pumpi in maakhemh hamh in a lol gawp lai hi.\nKo neulai bangin ih Zogamah a diakdiakin khuano khua khempeuh inn aki cih naak leh lungme a omlohna a omkei ding hi. Adiak diakin tuuklai, anlaak laitak bangin a tampha deuh hi. An aki lak ciangin nitak vaimin tolna sa, vaimiim kungte sumhtawngah aki sunhna ah, nitak lumin mei ih suk mitzawh ciangin lungmee in bawk ahih manin aging zuaazuaa hi. Mei de in va en lehang, vaimimkung bawkin ana phe muaa-muaa hi.\nTuazahta aa ih Zogamah lungmee aa kipan hik, khah, namsia a tam theihna a hangin, aki siangtho zawhloh luatman ahi hi. Ahi zongin, 1950-60 huam pawl dingin, DDT(namsia za) aki ci hong tungin, a hong ki kap(theh) zawh tuabang dante a bei vingveng phial hi.\nLungmee zong, thatlumh zo hihang ihcih zawhciang nangawnin, asii anaai baang nemm-namm mah tawh, hong taailai gaiigaii hi. Kawlte in, “Anaing mazuu, asuung’ mapee,” acih uh, Latin pau in, “ Invictus,” hi’n, Zopau in khia lehang, “Azawh zawhkei hangin, lelh athuak nuam tuanlo,” cihte pawl ahi hi. Khuapihte papi nih zupeengnuaa ah ki kamtamin ki tawng uh hi. Asawt ciangin ki sawkin aki somhna panin ki laai uh hi. Khatpa in zo in a tungah, a lelpa in anuai ah a om laaitakin, a nuai aa a lelzaw pa in, “ Sinhpha keiveh! Sinhpha kei veh!!!,” a cihlai lai bang dante ahi hi. ( Gang Kham Tual leh pa Awn Khua Lian)\nMangte motto khatah, “My head’s getting bruised, but unbowed,” acih bang ahi hi. Modern Philosopher, Charles Darwin(Evolutionism) in, “Survival for the fittest,” nana ci hi. Pasian umlo ahih manin, Creation zong a umlo pa ahi hi. Ahih hangin hihpa’ theory in thumaan thutak in sangin ka nuntak pih ahi hi. The fittest bel, aki define kik leuleu ciangin, “ Being fittest is the outcome of perpetual abiding with faithfulness,” by Pau Za Mung(Yahwehism).\nMinam kician leh minam cingtaak a utte in, gam leh lei, minam tungah Cihtakna neita uh hen. Mihawih mipha leh a daupai in maavaangaa, khansauna tawh nopsakna ding a utte in, api apu, anu apate aa kipan, midangte tungah, Citakna neita uh hen. A pilnuam a siamnuam, a cidamnuam, a haunuam leh a liannuam, a minthang nuamte in, tuate tawh aki saipih ciatciat uh thuguipite tungah Cihtakna neita uh hen. Vantung Thupha Leitung Thupha a deihte in, Pasian(Elohim) tungah Cihtakna neita uh hen.\n(Hih a tungaa Cihtakna tawh ki sai in, aki hamhkalhna cihbang bek hiaa, gentehna tawh ki cingtakaa genna in Page 10 bang apha ahi hi.) Pu Pau Za Mung\nPrevious: Minam na it leh Democracy it masa in ~ Pau Sian Lian\nNext: Naupaai nupite banghang hehbaih hiam? ~ Hau Lun


url: =Dawivai tawh kidim lungdamna thudang :: ZOMI DAILY\nposted on 16 January 2016 at 8:45 am Lomkholna: Biakna, News, SuanghDal\nLungdamna thudang a kicite lakah khat pen mihingte’ mawhna hanga Pasian’ hehna thu, tua hehna Jesuh in a sisan tawh a thoihdamna thu, upna thu le kisikna thu hilh ding cih thute a kisapna sangin gamcing gamkem dawi hawlkhiatna cih khat tawh Lungdamna thu laihna ahi hi. Thusuak thei ten suak sak. Kha khentel theihna nei ing a cite in kha-nin a dawldawl in om sakin, hih gam tua dawi in kem, hua gam tua kau in kem cih bangin hilh uh hi.\nHih dawi pen Jesuh min lawhna tawh hawl khia ding, hua pen antanna tawh hawlkhia cihbang daanin a dawi vai teng tawh lungdamna thu laih in, Lai Siangtho’ gen mawhnei mi khat ama’ mawhna panin upna le kisikna tawh Jesuh kiangah a hawl ding tua Lungdamna thu taktak pen gen taktak nawn lo zawin, a dawl a dawlin a dawi a dawi om sak uh hi.\nIh lungdamna thu pen ahi lo pi thudang khat tawh hong kilaih sawm mawk hi. Zogam a dawiteng hawlkhiat nasep tawh Zomite in gupna a kingah ding hong sa sak hi. Kawlpi kemcing dawite hawlkhiat zawh ding bek hanciam uh a, a mihingte tungah a mawhna uh panin upna le kisikna a piangsak Lungdamna thu mah hilh tangtang ding kihanciam nawn lo mawk hi.\nDawite bekbek ngawhin siansuah damdam uh hi. Kawlpi dawiteng kihawlkhia zo leh Kawlpi mite in gupna a ngah ding a sa om uh hi. Hih banga dawi thu bekbek tawh thugenna pen mite mawhna panin hotkhiatna lampi maan taktak tawh thu ih kihilh ding ih kisapna panin hong pialpih nuam thu kihilhna ahi hi.\nLeitung plannet pi pen Satan’ khut sung pan hotkhiat zawh nading ci-in hawlkhiat nasep tawh lungdamna thudang khat hong hilh hilh uh a, Satan khawng gual lel in taisak veva bek mawk uh hi. Thuciam thak hong hilhna a om bangin mimal pianthakna le tua mimal gup ngahna tawh Pasian’ gam luah ding cih sangin, tua leitang (planet earth) tunga om gam kuamte a kuam a kuam a Satan’ khut sung pan lak kik zawhna tawh a leitung le a sunga om khempeuh luah mang ding cih bangdan thu kihilhna tawh leitung lok gawpte (planet shakers) kisam sak uh hi.\nA taktak in cilehang leitung (planet) khempeuh na lok gawp hangin mi khat a mawhna kiphawkin kisikna tawh Jesuh’ kiang a maan takin na zuat sak theih kei leh a mawhna kimaisak thei nai lo hi. Leitung na lokgawp zo phial ahi zongin Lai Siangtho lo tawh mi khat ii mawhna na lokkhia zo kei ding hi. Leitunga dawi khempeuh hawlkhiatna tawh mihing’ mawhna mai lo hi. Leitung mi khempeuh zing le nitak buhsih le aksa a vak zo dingin hauin, vanglianin, pilin, na minthan mahmah hangin tuate in mawhnei mi khat vantung Pa’ kiang tun zo lo ding hi. Na mawhna pen nangmah tawh kisai ta hi.\nHong mawh sak midang khat peuh ahi a, dawimangpa’ ahi phial zongin a mawh pen nang hi khin hiteh. A mawh a khial pen nang le kei hi khin hi hang. Leitung pan dawi khempeuh a kihawl khia zongin Jesuh’ sisan lo tawh ih mawhna cian lai veve hi. Ih mawhna thaman sihna ih thuak hangin Pasian’ hehna cian lai veve hi.\nMawhna thaman ih thuak hangin Pasian’ hehna bei nai suai lo hi. Pasian’ hehna a damsak ding Pasian’ tapa Jesuh Khrih ih kisam ngiat hi. Tua ahih manin tua Pasian’ hehna a damsak Jesuh Khrih le a singlamteh kikhailupna thu sungah upna lo tawh kuamah in kha damna ngah ngei lo ding hi. (a zom om lai…) Evan. Suangh Dal\nPrevious: Tulaai Leitung Thuthang Tuamtuam Updates January 15, 2016\nNext: Malaysia gamah banghih bangzong dinga pai ka hihiam?


url: =ZYA Weekly Sept. 26, 2014\nA (9) VEINA ZOFA CUP 2014\nKalaymyo dungsuk a, Zomi khangnote kimeltheihna ding kilawmtat theih nading ngimna tawh 2006kum a kiphunkhia Zomi Bawlung kipawlna (Zomi Football Association ZOFA) pen tuin pawlpi kem Siate, vaihawm Upa makaite leh gamsung gampua a om Zomi u leh nau, nu le pate panpihna tawh in gualzawhna tampi i ngah a, tu in zong note panpihna mah tawh in a kum 9 cinna ZOFA Cup 2014 pen hong tung ding Oct. 27, 2014 ni-in Singunau Pu Suang Kho Kam tualpi ah thupitak in bawlkik dingin geelna nei hihang.\nPawlpi kim in i kihel zawh loh hangin Pawlpi kim panin khangno kimawl ukte a kihel pawlpi panin Tuiphum, AG, R.C, SDA,. etc... cih deidan om het loin lungkimtak in hong kiheltheih banvuah makai Sia, Upa nulepate in zong i khangnote kham se loin, ei pawlpi a kihelzawh loh hun ciang pawlpi dang panin i kihelsak veve manin ZOFA ngimna lawhcinna khat ahih manin kilungdam mahmah hi. Tuni ciang ZOFA pan in Yangon ah kimawl dingin khangno (15) paisak khinta hihang.\nZOFA Cup kum 9 sungah sum le pai a buppi in hong si LZI, FZI, Tg. Sangpi, KZI leh Zinmang hong sem U Khaipi, Bishop Lian Khen, U Gin Khan Pau, Rev. Go Za Nang, Rev. Thang Khawm Pau, Rev Tuang Khan Kap, Pu Khai Deih Tuang, U Thein Hlaing le c.,.u makaipite tungah zong lungdamna lian mahmah. Note tawh mapangkhawm a i sep i bawlsa leh tha nong piaksa uh hih ZOFA Cup ah i khangnote i kihel zawh nadingin hanthawn in lamlak in panpih ciat ding in i kithumnuam hi. Topa'n ZOFA Thupha hong pia hen.\nZOMI MEDIA NETWORK: Mailam ah Zomi buppi huam in laihawm kiciantak neihzawhna ding lunggulhna tawh Sept. 25, 2014 nitak 7:00 PM panin Z.Y.A zumah Zomi sunga laihawm makai teng ahi Zo Aw, Tongsan, Zomi Times, Zo lengthe, Tedim post, Zomi Siamsin Awging, IPR leh Z.Y.A Weekly News Kalay-te kimukhawm in i lawmte'n Chin Media Net- work picingtak in a neihmah bangun ei zong Zomi Media Network khat neih ding thukimna kinei in Standing Committee dingin Zolai tawh lai hawm nei khempeuh i Chief Editor le Editor teng hidinga, Convenor dingin Rev. Thang Van Lian, Tedim Post Editor pa kiseh hi. A man hong van in meeting hong samkik dinga tua hun ciangin Zomi Media Network panmun kip bawlin Kumpi tungah zong phalna (rSwfyHkwif) ngen in Zomi sungah thu kizakna thupitak in sep ding lunggulhna kinei hi.\nA 9 VEINA ZOFA CUP 2014: A 9 veina ZOFA Cup 2014 pen Oct. 27, 2014 ni pan kipan in Singunau Pu Suang Kho Kam tualpi ah thupitak in kibawl ding hi. A kihel nuam ding peuhmah in Z.Y.A zum ah na Team min uh na pia mengmeng un. ZOFA Cup 2014 min piasa teng-\n1. Z.Y.A Hlaingtaya,\n2. Phualpi AG,\n3. Israel Pawlpi,\n5. Tahan B.C ZOLAI\nSEMINAR LAMKA AH: Zomi Languistic and Literature Society (ZOLLS)te makaihna tawh Oct. 7-9, 2014 sung teng Manipur gam Lamka khuapi ah Zolai tawh kisai kikupna (Seminar) omding a, Kawlgam panin zong Zolai tawh kisai na sem mi (10) tang pai ding cih thu kiza hi. Z.Y.A panin zong Z.Y.A News Editor leh Secretary zong va kihel thei ding uh hi.\nPALETWA AH KHUMI LAI KISIN: Chin State khanglam Paletwa khuapi a om tansawm sangah Sept. 24, 2014 ni pan kipanin mualtung mite lai (wdkif;&if;om;pmay) sinna tawh kisai in Khumi (clrD;) lai sinsakta hi. Kalaymyo khawngah zong Zolai kisinsakta a, a min pen Tedim lai (wD;wdefpmay) kici se ahih manin Zolai Committee-te in a manlang theithei in Tedim lai pan Zolai ah hong khel nading uh kilunggulh mahmah hi. Zolai i cih mah Tedim lai ci- in hong laih khelsak om ahih leh zong Zomi bup tungah nong pholak nadingun kong thum uh hi.\nZ.Y.A NEWS TATMAN ZAKSAKNA: Z.Y.A Weekly News tatman kumkhat ai ding in Ks. 1500/- na palai (Agent) te tungah na pia mengmeng ta un. October kha sunga tatman pia lote hong kikhak zo nawnlo ding hi. Palai (Agent) te in zong tatmante na kaikhawm mengmengin zumah nong khak nadingun i kizaksak hi.\nGLOBAL ZOMI IDOL KIBAWL DING: Leitungbup Zomi lasak siam kidemna Global Zomi Idol (GZI) Central Zomuste' vaihawmna tawh neih dingin geelna nei uh hi. Hih la kidemna dingin munpi (6)in kidem dinga, a tawpna (final) kidemna pen USA gamah kibawl ding cih thu kiza hi. Hih munpi (6) dingte- (1) India (2) Kawlgam (3) Singapore (4) Australia (5) Europe (6) USA\nSUM BEILO MIKANG LAI & PAU SINNA: Trinity English Center-te makaihna tawh in English Grammer le Spoken English sumbei loin sinna Nov. 3, 2014 ni-in Rhema Mission Center, Tat Oo Thida 7/ 89 ah kihong ding a, tan 6 pan a tungsiah kisang ding hi. Zingsang lam nai 7:00AM - 10:00AM le nitak lam 4:00PM - 7:00PM hiding hi. A cingzaw in a theinuamte'n Ph. 09 33567651, 09 33237566. Note: Min piak hun Sept. 25, 2014 pan Oct. 15, 2014 kisang dinga, sang lut ni-in Ks. 15000/- kila dinga, laisimna man ciang in kipiakik ding hi.\nKUMPIPA THUKIMPIHNA NEI: Mandalay khuapi sungah Sept. 25, 2014 ni zingsang nai 9 panin Kumpipa U Theih Sein in gamle minam ading a sep a bawlna ahi mi zawng kiawm nading lokhote hamphatna ngahna, gam vai a thongkiate suahtakna a kipan a geelnate tungah ka lung uh kim mahmah hi cih lahna in Mandalay khuapi ah lampi zuihna pawipi khat kibawl hi.\nBEAUTIFUL LAIBU ZUAKNA: India gam bulphuh Pasian nasem kipawlna Laymen's Evangelical Fellow- ship (LEF)te makaihna tawh Sept. 25, 2014 ni zingsang in ZCLS zum innthak ah Beautiful laibu zuakna leh honna thupitak in kinei hi. Khristian laibu minthang tampi leh Lai Siangtho bu hoih nono tampi banah, Gospel lasakna DVD naupangnote ading Lai Siangtho tangthu laibu leh DVD tawh kizuak in Origi- nal ngiat ahih manin deih huai phadiak hi. Na painai kei leh khatvei daksin le cin na deihna tamlua zaw in cinna lei ding ngaihsunsun zaw ding hiteh.\nINDIA AH ANTANG TAN 100000 PUAK DING: Leitung ah Antang a tamzuak zo pen gamkhat ahi India gamin tukum India gam nisuahna saklam a meileng lamteng puahpha nuam uh ahih manin Kawlgam panin antang tan (qefwefcsdef) 100000 val ka lei ding uh hi ci-in gen uh a, Kawlgam ah tan 10000 pan 30000 kikal Tenda (wif'g) sam ding ci-in Kumpi thuneite'n gen hi.\nNCCT LE UPWC KIMU: Kawlgam sung mualtung mi thautawite kipawlna NCCT leh Kumpi lam kilemna ding na sem pawl ahi UPWC-te Yangon khuapi ah Sept. 22, 2014 ni-in a 6 veina kimuhkhopna kipankikta uh a, ni 5 sung sawt ding ci hi. Hih sungah beisa kimuh khopnate ah thukimna a ngahzawh nai loh uh thu 4te kikum ding hi ci-in NCCT makai Dr. Lian Mung sakol in gen hi. Hih kikupna ah gambup huam galkap (jynfaxmifpkwyfrawmf) phuat dingin NCCT lampan a pulakna uh Kumpilam panin sang zolo uh ahih manin thukikupna dinkhawl cih thu kiza hi.\nKALAYMYO ELECTRIC MEI: Kalaymyo ah Elec- tric mei hoihtak a kingahtheihna dingin 1250 KVA le 500 KVA Setpi 2 honna Sept. 25, 2014 nitak nai 5 pm in kinei in hih Setpi 2 tungtawnin Kalaymyo sungah Electric mei nikhat nai 5ta bang kingahzota ding hi ci-in thunei lamte'n gen hi.\nKAWLGAM GALKAP LIAN PEN JAPAN HAWH: Kawlgam galkap lian pen (Senior General) Min Aung Hlaing le a zi leh ulian pawlkhat galkap lianpen Gen- eral Shigeru Iwasaki in gambup level in vai dawnna nasiatak in a neihpih khit ciangin nitak an nekpihna neihpih banah gallai a site kivuina Meiji Jingu hante hawhpihin zahtak na paakkual piakna zong va nei hi.\nHONGKONG AH LUNGPHONA NASIA: Sen Kumpi ukna nuai-a tungkik a hi Hongkong gamte in Sen kumpi in ko gam pen Democracy diktak tawh ki- ukna a piak nading deihna tawh Hongkong Univer- sity sangnaupangte in lungphona Sept. 22, 2014 ni in kipanta uh a, ni 5 sung sawt dinga, Sen kumpi in De- mocracy mantak a piak masiah kizomtoto ding ci-in sang naupang makai khat in gen hi.\nSYRIA AH IS MIGILOTE LAANG: Syria gam Turky gamgi nehlam ahi Kobane khuapi leh a kimtengah IS migilote in ladingin leilam tawh nasiatak in do uh a, Turky gam sungah, Kurdish minam galtai 130,000 cingta hi ci-in Sept. 22, 2014 ni-in gen uh hi. Iraq gam a ISte USte in nasiatak in do hi mah leh Synia gam sunga ISte kuaman do lian nailo uh hi.\nAFGHANISTAN KUMPI THAK: Afghanistan gamah President (Kumpi) kiteelna ah President a cingtuak meetang simna man lo hi ci a, a lel ding a ut lo tuak President Candidate nihte ahi Mr. Ashraf Ghani le Dr. Abdullah Abdullah te kipumkhat in panmun kikim hawm in na sem dingin Sept. 21, 2014 ni-in thukimna suaikai khawm theita uh hi. Mr. Ashraf Ghani-in Presi- dent sem dinga gamkiukna lamah thuneihna lianpen Dr. Abdullah Abdullah in nei ding ci uh hi.\nRUSSIAGAMAH LUNGPHONA OM: Ukraine gam sungah Russia galkap a puakna leh Russia hanga Ukraine buaina a khawlna ding deihna leh hih banga na a sem Russia President Vladimir putin na sepna a deihlo Russia langpang partyte kigawm khawmin mipi 50000 val in Moscow khuapi ah Sept. 21, 2014 ni-in lungphona nasiatak in neikhawm uh hi.\nALBANIA AH POPE KHUALZIN: Europe gam sunga Muslim gamkhat ahi Albania gam sungah nai 11 sung Pope Francis Sept. 21, 2014 ni-in khualva zin a, mipi 250,000 tawh Mass Tirana khuapi ah a bawl khit ciangin Albania President tawh kimukhawm in biakna hai up mi pawlkhatte in biakna pen hiam gamtatna ding in zang uh a, Pasian deihna in daihna leh kilemna hizaw ci-in gen hi.\nUS IN IRAG LE SYRIA AH ISTE DO: USte in Iraq gam sunga IS migilote 190 vei vanlam panin bomb khiatkhin uh a, tun Arab gam 5 a hi Qatar, Saudi, Jor- dan, Bahrain, UAE-te in IS migilote leh Al-Qaeda migilote Sept. 22, 2014 ni-in do kipan leuleu in hih migilote phualpi ahi Aleppo, Hassakeh, Ragga, Deir.L, Zour le Abu khuapi 5 teng a IS le Al-Qaeda phualpi mun 14 nuai zansak uh hi. Hih sungin IS migilo 20 le Al- Quada migilo 30 banah nautang mi 8 in sihlawh hi. Syria gama ISte' supna pi ahi Deir Ar Zour khuapi kianga om sathau huppi Sept. 24-25, 2014 zan in susia in, migilo (14) leh nautang mi (5) si hi. Hih sathau khuk panin IS-te'n nikhat in sum $Awn 2 ta ngah uh a, tua tengtawh kipeipei uh ahih manin hih mun a suksiat uh Obama lungkimlua in khutbeng in muak ziahziah ci hi.\nALGERIA GAMAH FRENCH MI KHAT KIMAN: Algeria gama om IS migilote tawh kipawl thautawi pawlkhat in French gam mi khualzin papi Herve Gourdel kum 55 Sept. 21, 2014 ni zanin man uh a, French-te in Iraq gama ISte vanlam tawh a do, a khawl kei uh leh kithat ding uh hi ci-in to a, French PM pa in hih migilote tawh ka kikum kei dinga, zong ka thum kei ding hi ci-in gen hi. IS tawh kipawl mi gilote in hih Herve Gourdel a gawl tanin a thahna hangun French Kumpi hehin Iraq gama IS-te komau buplak ding hi ung ci-in a lipkhaphuai diakin Bomb khiat ngekngek (ciatciat) pah uh hi.


url: =Philippines ah huihpi nawkna hangin misi kibehlap, asi 43, amangcip 45 :: ZOMI DAILY\nposted on 19 December 2017 at 5:18 pm Lomkholna: News, Philippines, Sawltak, World\nPhilippines gamsung ah huihpi guahpi nawkna hangin misi kibehlap toto a, tulaitak asi 43 phakhinta cih AFP pan kiza hi. Mencim leitolhzong nasia mahmah in, amangthangcip akimuzo nailo zong honpikhat omlai ahih manin, tuate adingin ki lunghimawh mahmah hi ci’n tuni Tuesday ni in Authorities te’n genkhia uhhi.\nHih “Tropical Storm Kai-Tak” akici huihpi guahpi pen Monday ni in South China Sea lamsang zuanin damdamin ki heikhiatasam cihi. Ahi zongin Central Philippines gamsung tengah abeisa kalsungin anawkna hangin innsia losia tampitak omhi.\nGovernment’s Disaster Monitoring Agency te genkhiatn ah anunung akiza misi pen akigawm in 43 hi a, tuateng bekthamlo amangthangcip zong mi 45 bang omlai cimawk hi. Tua amanthangcip, aki mukhiazo nailo tepen leisung ah aki vulhnelhcip khawngzong hithei a, ki lunghimawh mahmah hi.\nRescue Team te’n ahihleh zoncitak in zongkawikawi in, Operation khawlbawl cih omlo hi. Ahi zongin amuhkhiat sunsunte pen anungta kuamah omnawnlo, asisa vive in ki mukhia cihi. Ahi zongin amangthangcip tepen lametna lianpi tawh kizongzonglai, anungtalai in muhding ki lamen mahmah cihi.\nManila City panin 500 Kilometer (310 Mile) agamlakna aom Biliran khuasung ah mencim leitolh “landslide” tuamtuam hangin innbup in aki vulhnelhcip tampi omhi. Tuate pen Bulldozers tawh ki nilkhia in, amangcip te kizonsanlai hi. Tua khuasung bekbek paninzong asipen mi 30 bang phading kici a, amangcip zong mi 31 bang phading kici hi.\nVideo: Philippine storm toll rises to 43 as hopes fade for dozens missing\nPhilippines Government thunei te genna ah hih khuahun siatluatna hangin ataikhia, belhbuk tuamtuam ah aompen mi 100,000 valbang hi a, tuate lakah alangbangpen tudongmah Evacuation Center ah omlai, kikemlai cihi.\nTua belhbuk aom tepen Christmas hun hongtungding hita a, amau ii Christmas zatziading ih ngaihsutsak ciangin lungzuanhuai, khasiat huai mahmah hi.\nPrevious: Thuphangah i cih in…. (Matthew 5:5)\nNext: Numei nam (7) te thu ~ Job Cinpi